title: Juutalainen kalenteri

text: Koska lisäksi aurinkovuosi ei ole jaollinen kuun kiertoa vastaavilla kuukausilla, täytyy kalenteriin lisätä ylimääräinen täytekuukausi, jotta kalenterin aloituspäivä ei siirtyisi liiaksi keväästä. Tästä ei ole mainintaa Raamatussa, mutta 3. Mooseksen kirjan mukaan pääsiäisen tulisi olla vuoden ensimmäisenä kuukautena, ja samassa yhteydessä puhutaan myös toisesta juhlasta samassa kuussa, jolloin heilutettiin uutislyhde. Jos lyhde ei vielä ollut kasvanut, jouduttiin pääsiäistä siirtämään kuukaudella.


title: Juutalainen kalenteri

text: Sitä mukaa kuin juutalaisia alkoi asua entistä kauempana Jerusalemista, kävi kuitenkin välttämättömäksi laatia kiinteät säännöt siitä, miten kalenteri laaditaan, kuinka monta päivää missäkin kuukaudessa on ja minä vuosina karkauskuukausi lisätään. Nykyiset säännöt kalenterin laatimisesta ja siitä, minä vuosina karkauskuukausi lisätään, merkitsi muistiin juutalainen tiedemies Hillel II vuonna 359.


title: Juutalainen kalenteri

text: Juutalaisen ajanlaskun mukaan vuodessa on 12 tai 13 kuukautta.Adar lisätään vain 7 kertaa 19 vuodessa. Tavallisina vuosina Adar II on yksinkertaisesti Adar.


title: Juutalainen kalenteri

text: Joissakin yhteyksissä on vuoden laskettu alkavan myös tishri-kuukauden alusta.


title: Juutalainen kalenteri

text: Gregoriaanisen kalenterin kuukausia nämä vastaavat suunnilleen seuraavasti:


title: Sergiu Celibidache

text: Sergiu Celibidache [serdžu tšelibida´ke] (11. heinäkuuta 1912 Roman, Romania – 14. elokuuta 1996 La Neuville-sur-Essonne, Ranska) oli romanialainen kapellimestari. Opiskeltuaan Berliinissä hänestä tuli Berliinin filharmonikkojen pääkapellimestari vuosiksi 1945–1952. Hän johti Ruotsin radion sinfoniaorkesteria 1962–1971 ja lisäksi radio-orkestereita Stuttgartissa ja Pariisissa. Vuodesta 1979 aina kuolemaansa asti hän toimi Münchenin filharmonisen orkesterin pääkapellimestarina. Lisäksi hän oli opettajana Curtis-instituutissa Philadelphiassa Yhdysvalloissa vuodesta 1983 lähtien.


title: Sergiu Celibidache

text: Celibidache oli orkesteriensa ankara ja tinkimätön harjoittaja. Hänen tyylilleen on ominaista tempojen hitaus ja yksityiskohtien huolellinen esilletuonti. Hän ei suostunut levyttämään esityksiä vuosikymmeniin, vaan suosi tunnelmaltaan välittömämpiä yleisökonsertteja. Merkittävin levytyssarja on Münchenin filharmonikoiden kanssa nauhoitetut esitykset Ludwig van Beethovenin, Johannes Brahmsin, Anton Brucknerin, Robert Schumannin, Johann Sebastian Bachin ja Gabriel Faurén teoksista. Lisäksi on julkaistu muun muassa Lontoon sinfoniaorkesterin kanssa tehtyjä konserttiäänityksiä.


title: Rufus Wainwright

text: Rufus Wainwright (s. 22. heinäkuuta 1973) on kanadalais-yhdysvaltalainen laulaja-lauluntekijä.


title: Rufus Wainwright

text: Rufus Wainwright syntyi Rhinebeckissä, New Yorkissa folk-laulajapariskunnan Loudon Wainwright III:n ja Kate McGarriglen poikana. Wainwrightin vanhemmat erosivat kun hän oli kolmevuotias, ja hän asui suurimman osan lapsuudestaan Montrealissa äitinsä luona. Wainwright opiskeli Millbrook Schoolissa New Yorkissa ja myöhemmin jonkin aikaa Montrealin McGill-yliopistossa pianonsoittoa. Hän aloitti pianonsoiton kuuden vanhana ja teki 13-vuotiaana kiertueita sisarensa Martha Wainwrightin, äitinsä Katen ja tätinsä Annan kanssa nimellä McGarrigle Sisters and Family. Hänen kappaleensa "I'm A-Runnin"', jonka hän esitti lastenelokuvassa "Postimerkkimatkaajat", oli ehdolla vuoden 1989 Genie Awardin parhaan kappaleen palkinnon saajaksi. Hän oli myös ehdokkaana vuoden 1990 lupaavimman uuden mieslaulajan Juno Award -palkinnon saajaksi.


title: Rufus Wainwright

text: Wainwright on ollut avoimen homoseksuaalinen jo teini-ikäisestä asti. Nuoruusvuosinaan hän kiinnostui oopperasta (jolla on ollut suuri vaikutus Wainwrightin musiikkiin) sekä Édith Piafista, Al Jolsonista ja Judy Garlandista.


title: Rufus Wainwright

text: Esiinnyttyään jonkin aikaan Montrealin klubeilla Wainwright levytti joukon demonauhoja, joista yksi päätyi DreamWorks-levy-yhtiön johtohahmon Lenny Waronkerin käsiin, ja Wainwright sai levytyssopimuksen. Ensimmäinen studioalbumi saavutti suuren suosion Kanadassa, ja Rolling Stone -lehti valitsi Wainwrightin vuoden 1998 parhaaksi uudeksi artistiksi. Wainwrightin seuraava levy "Poses" (2001) sai yhtä lailla positiivisen vastaanoton.


title: Rufus Wainwright

text: Vuosina 2001–2004 Wainwright kiersi Tori Amosin, Stingin, Ben Foldsin ja Gusterin kanssa, minkä lisäksi hän esiintyi myös omalla soolokiertueellaan.


title: Rufus Wainwright

text: Kesäkuussa 2006 Wainwright esiintyi kahtena peräkkäisenä iltana New Yorkin Carnegie Hallissa, jossa hän tulkitsi Judy Garlandin vuonna 1961 äänitetyn konsertin. Toisinnot konsertista nähtiin myöhemmin myös Olympia-teatterissa Pariisissa, Lontoon Palladiumissa ja Hollywood Bowlissa Los Angelesissa. Konserteista julkaistiin sekä CD-albumi että DVD. New Yorkin konsertissa taltioitu albumi "Rufus Does Judy at Carnegie Hall" oli Grammy-ehdokkaana vuonna 2009 "Best Traditional Pop Vocal Album" -kategoriassa.


title: Rufus Wainwright

text: Wainwrightin viides studioalbumi "Release the Stars" julkaistiin toukokuussa 2007. Levyn tuottajana toimi Pet Shop Boysin laulaja Neil Tennant, joka myös lauloi taustoja albumilla. Muita yhteistyökumppaneita levyllä olivat muusikot Richard Thompson, Teddy Thompson, Martha Wainwright, Kate McGarrigle ja Joan Wasser sekä näyttelijä Siân Phillips.


title: Rufus Wainwright

text: Albumin julkaisua seuranneen kiertueen jälkeen Wainwright alkoi kirjoittaa ensimmäistä oopperaansa, "Prima Donna", joka hänen mukaansa kuvaa paluuta yrittävän oopperalaulajan päivää ja tämän rakastumista toimittajaan. Oopperan libretto on ranskaksi. Alun perin oopperan tilasi New Yorkin Metropolitan Opera, mutta Wainwrightin päätös kirjoittaa libretto ranskaksi sekä METin kykenemättömyys saada ooppera sovitettua vuoden 2009 esityskaudelle muuttivat suunnitelmat. Oopperan kantaesitys oli Manchester International Festival -tapahtumassa heinäkuussa 2009.


title: Rufus Wainwright

text: Wainwright esiintyi Helsingin Tavastia-klubilla 30. heinäkuuta 2016.


title: Rufus Wainwright

text: Wainwright seurusteli pitkään Jörn Weisbrodtin kanssa, ja pari kihlautui 2010.He menivät naimisiin 23. elokuuta 2012 New Yorkissa.


title: Rufus Wainwright

text: Kanadalaisen laulajan Leonard Cohenin tytär Lorca Cohen synnytti 2.2.2011 tyttären, jonka isä Wainwright on.


title: Rufus Wainwright

text:
Pianon lisäksi Wainwright soittaa kitaraa. Hänen musiikilleen ovat tyypillisiä harmoniat ja monikerroksiset lauluosuudet. Hän esiintyy edelleen myös yhdessä sisarensa Marthan kanssa, joka laulaa taustoja. Wainwrightin musiikkia on kutsuttu ”popera” nimellä, mikä on viittaus hänen tapaansa yhdistää pop-musiikkia ja oopperaa. Hänen sanoituksissaan on viittauksia oopperaan, kirjallisuuteen, pop-kulttuuriin ja myös politiikkaan.
"Tommy Tricker and the Stamp Traveller" (1988) -elokuvan lisäksi Wainwright on sittemmin esiintynyt elokuvissa "Lentäjä" (2004), "Heights" (2005) ja "L'âge des ténèbres" (2007). Hän on myös levyttänyt kappaleita moniin elokuviin kuten "Moulin Rouge!", "", "Brokeback Mountain" ja "Riemukas Robinsonin perhe".


title: Antton

text: Antton (joskus myös Anttoni) on suomalainen miehen etunimi. Antton on suomalainen muunnos latinalaista alkuperää olevasta Anton-nimestä.


title: Antton

text: Vuoden 2016 loppuun mennessä nimi Antton on annettu 2460 ja Anttoni 2188 henkilölle.


title: Erikub

text: Erikub eli Erkub on atolli Marshallinsaarilla Tyynellämerellä. Se sijaitsee Ratakin saariketjun keskiosassa. Erikub koostuu kuudesta saaresta, joiden maapinta-ala yhteensä on runsaat puolitoista neliökilometriä. Erikubilla on laguuni, jonka pinta-ala on noin 230 neliökilometriä. Atollilla ei ole ihmisasutusta.


title: Jabat

text: Jabat on saari Marshallinsaarilla Tyynellämerellä. Se sijaitsee Ralikin saariketjussa ja Ailinglaplapin atollista koilliseen. Saaren pinta-ala on noin 0,6 neliökilometriä ja asukasluku oli 84 vuonna 2011.


title: Jaluit

text: Jaluit on 91 saaresta koostuva atolli Tyynellä valtamerellä. Se on yksi Marshallinsaarten lainsäädännöllisistä alueista ja sijaitsee Ralikin saariketjussa. Jaluitin maapinta-ala on 11 neliökilometriä. Sen samannimisen pääsaaren pinta-ala on 11,3 neliökilometriä. Jaluitilla on laguuni, jonka pinta-ala on noin 690 neliökilometriä. Atollin asukasluku oli 1 788 vuonna 2011.


title: Jemo

text: Jemo on saari Marshallinsaarilla. Sen pinta-ala on alle puoli neliökilometriä. Saarella ei ole ihmisasutusta. Se sijaitsee Ratakin saariketjussa.


title: Hotelli Ruanda

text: Hotelli Ruanda on vuonna 2004 ensi-iltansa saanut Terry Georgen ohjaama draamaelokuva. Se sijoittuu Ruandaan kansanmurhan aikaan vuonna 1994. Elokuva on Lions Gate Films ja United Artists -elokuvayhtiöiden ensimmäinen yhteinen hanke. Elokuva oli ehdolla kolmeen Oscariin: paras miespääosa (Don Cheadle), paras naissivuosa (Sophie Okonedo) ja paras alkuperäiskäsikirjoitus.


title: Hotelli Ruanda

text: Tositapahtumiin perustuva elokuva kertoo kigalilaisesta hotellinjohtaja Paul Rusesabaginasta (Cheadle), joka pelastaa 1 268 ihmisen hengen ottamalla heidät hotelliinsa. Sekä hutu- että tutsipakolaiset tulevat turvaan hotelliin. Rusesabagina tekee voitavansa pitääkseen hutujen ääriryhmät poissa hotellista.


title: Lae (atolli)

text: Lae on atolli Marshallinsaarilla Tyynellä merellä. Se sijaitsee Ralikin saariketjussa, Ujaesta kaakkoon ja Kwajaleinistä länteen. Atolli koostuu kahdestakymmenestä saaresta, joista suurimmat ovat Lae, Ribon, Lejab ja Enerein. Kaikkien saarten pinta-ala yhteensä on noin puolitoista neliökilometriä. Atollilla on laguuni, jonka pinta-ala on 17,7 neliökilometriä. Laessa oli 347 asukasta vuonna 2011.


title: Lib

text: Lib on saari Marshallinsaarilla Tyynellämerellä. Se sijaitsee Ralikin saariketjussa ja on yksi Marshallinsaarten lainsäädännöllisistä alueista. Saarella oli 155 asukasta vuonna 2011.


title: Likiep

text: Likiep on 65 saaresta koostuva atolli Marshallinsaarilla, Tyynellämerellä. Se sijaitsee Ratakin saariketjussa ja on yksi Marshallinsaarten lainsäädännöllisistä alueista. Atollin saarten asukasluku oli yhteensä 401 vuonna 2011.


title: Mejit

text: Mejit (omakielinen nimi: "Mãjej") on saari Marshallinsaarilla Tyynellämerellä. Se sijaitsee Ratakin saariketjussa mutta muista sen saarista syrjässä. Sen lähimmät naapuriatollit ovat Ailuk ja Wotje.


title: Mejit

text: Mejitin pinta-ala on 1,86 neliökilometriä ja asukasluku oli 348 vuonna 2011. Useimmat saaren asukkaat ovat kaksikielisiä ja puhuvat sekä marshallin kieltä että englantia.


title: Megavisa

text: Megavisa oli Kolmoskanavalla ja myöhemmin MTV3:lla vuosina 1991–1995 esitetty Jukka-Pekka Palon juontama tietokilpailu. Megavisaa esitettiin Kolmoskanavan aikoihin maanantaisin, keskiviikkoisin ja perjantaisin. Vuodesta 1993, kun MTV3 oli tullut Kolmoskanavan paikalle, Megavisaa esitettiin maanantaisin, tiistaisin ja keskiviikkoisin. Ohjelmaa kuvattiin Viking Linen M/S Isabellalla.


title: Megavisa

text: Kilpailun erikoisuus aikoinaan oli bingon tapainen kotipeli, jossa ruudukon täyteen saatuaan saattoi soittaa ohjelman toimitukseen. Nopein voitti palkinnon. Kotipeli ei maksanut mitään ja kotipelikuponkeja sai vapaasti kaupoista, jolloin monet hamstrasivatkin itselleen suuren määrän kuponkeja.


title: Megavisa

text: Tietovisailun kannalta olennaiset monitorit olivat Philips-merkkisiä. Ohjelmaa varten tuotantoyhtiö hankki kaikkiaan yli kaksikymmentä monitoria. Lisäksi kaikkien pelitoimintojen ohjaamiseen tarvittiin neljä tietokonetta. Ohjelman kuvaukset keskeytyivät ensimmäisissä kuvauksissa useita kertoja tietokonevikojen vuoksi, jotka korjattiin heti seuraaviin kuvauksiin.


title: Megavisa

text: Ohjelmasta on julkaistu myös lautapeli.


title: Nadikdik

text: Nadikdik eli Knox on atolli Marshallinsaarilla Tyynellämerellä. Se koostuu 18 saaresta ja sijaitsee Ratakin saariketjussa. Atollilla ei ole ihmisasutusta.


title: Suur-Oulu

text: Suur-Oululla tarkoitetaan suurkuntamallin pohjalta kuntaliitoksin mahdollisesti luotavaa suurkuntaa, joka muodostuisi Oulun kaupungista sekä Oulun työssäkäyntialueeseen kuuluvista ympäryskunnista. Suur-Oulun muodostamista ehdotti silloinen Oulun kaupunginjohtaja Kari Nenonen sanomalehti Kalevan haastattelussa 2. lokakuuta 2005. Suur-Oulun muodostaminen jakaa mielipiteitä puolesta ja vastaan. Nykyisin suur-Oulu muodostuu itse Oulun kaupungin lisäksi entisistä Haukiputaan, Oulunsalon, Yli-Iin, Ylikiimingin ja Kiimingin kunnista.


title: Suur-Oulu

text:
Ylikiiminki jätti aloitteen kuntaliitoksesta syyskuussa 2005, joka sitten johti Ylikiimingin ja Oulun yhdistymispäätökseen. Ylikiiminki liittyi Ouluun vuoden 2009 alussa.
Haukipudas ja Yli-Ii aloittivat vuonna 2007 kuntaliitosselvitykset Oulun kanssa.


title: Suur-Oulu

text: Kiiminki päätti selvitystyön tekemisestä kuntaliitoksesta Oulun kaupungin mutta Oulun kaupunki ei lähtenyt selvitystyöhön valtuustokauden aikana. Myöhemmin Kiimingin kuntaliitosselvitys päätöstä muutettiin siten että kuntaliitosselvitykseen voisi liittyä muita Oulun seudun kuntia.


title: Suur-Oulu

text:
Ylikiiminki liittyi Ouluun vuodenvaihteessa 2009. Valtuustokauden alussa kuntaliitosselvitykset Yli-Iin ja Haukiputaan osalta valmistuivat. Yli-Ii päätti liittyä Ouluun mutta pari päivää myöhemmin kokoontunut Haukiputaan kunnanvaltuusto hylkäsi täpärästi kuntaliitoksen Oulun kanssa. Samassa kokouksessa Haukiputaan valtuustoon jätettiin aloite monikuntaliitosselvitykseen liittymisestä joka sitten hyväksyttiin myös täpärästi enemmistöpäätöksellä pari kuukautta myöhemmin. Monikuntaliitokseen liittyivät myöhemmin Oulunsalo ja Muhos. Myös Kempeleen, Iin ja Limingan valtuustoihin jätettiin aloitteet monikuntaliitosselvitykseen liittymisestä mutta nämä eivät saaneet tarpeeksi kannatusta. Monikuntaliitosselvitykseen on sitoutunut Oulun lisäksi seuraavat kunnat: Haukipudas, Kiiminki, Oulunsalo, Muhos sekä Yli-Ii. Valtiovarainministeriö nimesi toukokuussa 2009 monikuntaliitosselvittäjäksi filosofian tohtori Arto Kosken. Selvittelijän toimikausi alkaa 1.8.2009 ja loppuu 18.2.2010.
Monikuntaliitosselvitykseen osallistuneiden kuntien valtuustot kokoontuivat 26. huhtikuuta 2010 tekemään päätökset monikuntaliitokseen osallistumisesta. Haukipudas, Kiiminki, Oulu, Oulunsalo ja Yli-Ii päättivät osallistua liitokseen mutta Muhoksen kunnanvaltuusto päätti jäädä pois monikuntaliitoksesta. Oulun kaupunki sekä Haukiputaan, Kiimingin, Oulunsalon ja Yli-Iin kunnat yhdistyivät vuoden 2013 alussa uudeksi Oulun kaupungiksi. Kuntien valtuustot päättivät asiasta kokouksissaan 28. kesäkuuta 2010.


title: Namorik

text: Namorik on kahdesta saaresta koostuva atolli Marshallinsaarilla Tyynellämerellä. Se sijaitsee Ralikin saariketjussa ja on yksi Marshallinsaarten lainsäädännöllisistä alueista. Atollilla oli 508 asukasta vuonna 2011. Atolli tunnetaan myös nimillä "Namdrik" ja "Namrik".


title: Kolmosvisa

text: Kolmosvisa oli suomalainen Kolmoskanavalla ja myöhemmin MTV3-kanavalla vuosina 1987–1994 lähetetty tietokilpailuohjelma. Ohjelmaa juonsivat Reijo Salminen ja Jyrki Otila, jotka myös laativat ohjelmassa esitetyt kysymykset. Sama kaksikko oli aiemmin mukana muun muassa Yle TV2-kanavan visailuohjelman "Thilia Thalia" suunnittelussa.


title: Kolmosvisa

text: Ohjelman idea oli "kuka tietää nopeimmin" -tyylinen. Kilpailijoita oli yleensä kolme, ja heille esitettiin kysymyksiä eri aihealueista. Ohjelmaa nauhoitettiin aluksi studiossa, ja myöhemmin elävän yleisön edessä ympäri Suomea. Viimeisinä vuosina ohjelmaa kuvattiin välillä myös siipirataslaivalla. Kilpailun alussa jokaisella kilpailijalla oli kolme pistettä.


title: Kolmosvisa

text: Otila ja Salminen juonsivat sittemmin vuosina 1995–1997 MTV3-kanavalla nähtyä "Tietopörssi"-visailua, joka oli toteutettu samalla periaatteella kuin Kolmosvisa.


title: Namu

text: Namu on atolli Marshallinsaarilla Tyynellämerellä. Se koostuu 54 saaresta. Namu sijaitsee Ralikin saariketjussa ja on yksi Marshallinsaarten lainsäädännöllisistä alueista. Namun asukasluku oli 780 vuonna 2011.


title: Rongerik

text: Rongerik (myös Rongdrik, Roñdik, Rongrik) on asumaton atolli Marshallinsaarilla, Tyynellä valtamerellä. Se sijaitsee noin 165 kilometrin päässä Wothon atollista ja kahdensadan kilometrin päässä Bikinin atollista.


title: Rongerik

text: Rongerik koostuu 17 saaresta, joiden pinta-ala yhteensä on noin 1,7 neliökilometriä. Rongerikillä on laguuni, jonka pinta-ala on noin 144 neliökilometriä.


title: Rongerik

text: Bikinin atollin asukkaat asuivat Rongerikillä 7. maaliskuuta 1946 – 14. maaliskuuta 1948, kun Bikinillä tehtiin ydinkokeita. Vuonna 1948 he siirtyivät asumaan Kwajaleinille ja lopulta Kilille.


title: Rongerik

text: Aiemmin marshallinsaarelaiset uskoivat, että atollilla kummittelee. Sen vuoksi se on ollut aina asumaton.


title: Toke

text: Toke eli Taka on atolli Marshallinsaarilla, Tyynellä valtamerellä. Se sijaitsee Ratakin saariketjussa ja noin 65 kilometrin päässä Ailukin atollista. Token lähin naapuriatolli on Utrik, joka sijaitsee siitä vajaat kuusi kilometriä itään. Toke koostuu kuudesta saaresta, joiden pinta-ala yhteensä on noin puoli neliökilometriä. Atollilla on laguuni, jonka pinta-ala on 93 neliökilometriä. Tokessa ei ole ihmisasutusta.


title: Taka

text: Taka tarkoittaa seuraavia:


title: Ujae

text: Ujae on atolli Marshallinsaarilla Tyynellämerellä. Se koostuu 14 saaresta ja sijaitsee Ralikin saariketjussa. Ujae on yksi Marshallinsaarten lainsäädännöllisistä alueista. Ujaen asukasluku oli 364 vuonna 2011.


title: Utirik

text: Utirik eli Utrik on atolli Marshallinsaarilla Tyynellämerellä. Se koostuu kymmenestä saaresta ja sijaitsee Ratakin saariketjussa. Atollilla oli 435 asukasta vuonna 2011.


title: Robyn Hitchcock

text: Robyn Hitchcock (s. 3. maaliskuuta 1953 Lontoo) on brittiläinen laulaja-lauluntekijä ja psych folk -taiteilija.


title: Robyn Hitchcock

text: Hitchcock aloitti levytysuransa vuonna 1976 Cambridgen alueella toimineen The Soft Boys -yhtyeen kanssa. Yhtye hajosi vuonna 1981 ja Hitchcock ryhtyi sooloartistiksi levyttäen sekä omalla nimellään että Robyn Hitchcock & The Egyptians -yhtyeessä, johon kuuluivat myös Soft Boysin Andy Metcalfe ja Morris Windsor. Hitchcock ja osa muista Soft Boysin jäsenistä kokoontuivat vuonna 2002 yhteen ja julkaisivat albumin "Nextdoorland". Samana vuonna Hitchcock teki yhteisen Yhdysvaltain-kiertueen muusikko Grant-Lee Phillipsin kanssa. Hitchcock on esiintynyt myös R.E.M.-yhtyeen kanssa, jonka jäsenet ovat Hitchcockin ystäviä. Vuonna 2006 Hitchcock teki levyn The Venus 3 -yhtyeen kanssa.


title: Robyn Hitchcock

text: Hitchcockin musiikki ja sanoitukset ovat saaneet voimakkaita vaikutteita hänen esikuviltaan Bob Dylanilta ja Syd Barrettilta. Joskus kriitikot ovat tulkinneet hänen omaperäisen soundinsa ”pilailevaksi”, joskin se on enemmänkin naivistinen, tyyliltään Barrettin musiikin kaltaista erikoisine aihevalintoineen.


title: Robyn Hitchcock

text: Hitchcock on tehnyt myös yhteistyötä elokuvaohjaaja Jonathan Demmen kanssa: vuonna 1998 julkaistiin Demmen ohjaama konserttitaltiointi "Storefront Hitchcock" ja vuonna 2004 Hitchcock esitti agentti Laurent Tokaria elokuvassa "Mantsurian kandidaatti".


title: Robyn Hitchcock

text: Hitchcock on myös kiinnostunut abstraktista taiteesta ja kirjallisuudesta, kirjoittaa novelleja, maalaa ja piirtää sarjakuvamaisella tyylillä.


title: Robyn Hitchcock

text: Hitchcock on esiintynyt Suomessa Tavastia-klubilla 22. toukokuuta 1994.


title: Wotho

text: Wotho on atolli Marshallinsaarilla Tyynellämerellä. Se sijaitsee Ralikin saariketjussa. Wothossa oli 97 asukasta vuonna 2011. Atolli koostuu 18 saaresta, joiden pinta-ala yhteensä on 4,33 neliökilometriä. Atollilla on laguuni, jonka pinta-ala on noin 95 neliökilometriä. Wothon atolli tunnettiin ennen nimellä Schantzin saaret Johan Eberhard von Schantzin mukaan.


title: Aleksanteri Ahola-Valo

text: Aleksanteri (Ali, Alik) Ahola-Valo (27. tammikuuta 1900 Impilahti – 15. syyskuuta 1997 Ruotsi) oli suomalainen kuvataiteilija, graafinen suunnittelija, kirjailija ja ajattelija.


title: Aleksanteri Ahola-Valo

text: Ahola-Valo joutui olosuhteiden pakosta vaihtamaan usein asuinpaikkaansa ja kulttuuripiiriään. Lapsuutensa hän eli tsaarin Venäjällä ja varhaisen miehuutensa Neuvostoliitossa, josta hän pakeni Suomeen 1930-luvun alussa. Ruotsissa hän asui lähes 40 vuotta, kunnes palasi yli 80-vuotiaana takaisin synnyinmaahansa.


title: Aleksanteri Ahola-Valo

text: Hän itse katsoi edustavansa neljää alaa: itse kehittämäänsä AE-evohomologiaa, sosiaalista kasvatusta, kuvataidetta ja arkkitehtuuria. Elinaikanaan hänet tunnettiin Suomessa parhaiten taiteilijana ja etenkin graafikkona.


title: Aleksanteri Ahola-Valo

text: Ahola-Valoa on luonnehdittu eri näkökulmista monilla eri tavoilla: kotimaaton profeetta, 1900-luvun laboratorio, Suomen kaikkien aikojen koulumestari, ja yksi Suomen taidehistorian mielenkiintoisimpia ilmiöitä.


title: Aleksanteri Ahola-Valo

text: Puheissaan hän käytti usein ajattelutavastaan ilmaisua ”viisas rakkaus” ja kutsui itseään terveen elämän arkkitehdiksi ja hyvyyden palvelijaksi.


title: Aleksanteri Ahola-Valo

text: Ahola-Valon isä oli nuohooja ja sanomalehtimies Pekka Ahola (1875–1919) ja äiti korsettiliikkeen pitäjä Ida Ahola o.s. Kultalahti (1869–1902). He tapasivat Pietarissa, jonne Pekka Ahola oli 16-vuotiaana tullut proomulla halki Laatokan työtä etsimään. Ida oli ottolapsena saksalaisessa lääkäriperheessä, jossa hän oli oppinut useita kieliä. Ida rakastui herkkään ”runoilijaan”, joka oli omaksunut tolstoilaisia ajatuksia. He avioituivat 1899.


title: Aleksanteri Ahola-Valo

text: Esikoispoika Aleksanteri syntyi vuonna 1900. He saivat Aleksanterin lisäksi myös toisen pojan Felixin vuonna 1902. Felixin synnyttyä Ida sairastui ja kuoli. Tämä oli pienen perheen katastrofi. Pekka Ahola joutui yksin huolehtimaan kahdesta pikkupojasta, jotka joutuivat jatkuvasti eri paikkoihin hoidettavaksi kun Pekka Ahola yritti hankkia pojille elantoa nuohoojana. Sukulaisten hoivissa ollessaan Ali-poika joutui kahdeksi viikoksi sairaalaan syyllistyttyään ruoalla leikkimiseen ja jouduttuaan tätinsä pahoinpitelemäksi kahden vuoden iässä. Siitä lähtien Ahola-Valo väitti muistavansa kaikki elämänsä tapahtumat. Varhaislapsuudessa koetut järkytykset kypsyttivät hänet ennen aikojaan


title: Aleksanteri Ahola-Valo

text: Pekka Ahola seurusteli suomalaisten opettajien kanssa ja Aleksanteri Ahola-Valon vuonna 1983 kertoman mukaan kävi heidän kanssaan tapaamassa muun muassa Leo Tolstoita pieni Ali-poika mukanaan.


title: Aleksanteri Ahola-Valo

text: Ahola-Valo joutui kertomansa mukaan 5-vuotiaana Pietarissa todistamaan veristä tapahtumaa. Talvipalatsille oli tulossa uskonnollinen kulkue, jonka johdossa vanhat uskonnolliset miehet kantoivat samettityynyllä anomusta tsaarille ja lauloivat uskonnollisia lauluja. Kun kulkue pääsi Talvipalatsin edustalle, se sai vastaansa tsaarin joukkojen ristitulen. Ali kertoo nähneensä, kuinka kulkueeseen kuuluneet tipahtivat kuolleina maahan, ja joutuneensa sairaalahoitoon järkytyksen takia.


title: Aleksanteri Ahola-Valo

text: Ahola-Valon oman kuvauksen mukaan Verisunnuntai muutti hänen persoonallisuuttaan. Hänestä tuli vakava ”vanhus”, joka päätti tehdä kaikkensa, että aikuisten väkivaltainen hulluus loppuisi. Hänestä tuli mietiskelijä, jota kiusasivat sellaiset ilmiöt kuin taikausko ja siihen verrattavissa oleva epärationaalinen uskonnollisuus, lihansyönti, lapsiin kohdistuva vallankäyttö ja viinankäytöstä aiheutuva turmio.


title: Aleksanteri Ahola-Valo

text: Tsaarin hallinto lähetti Pekka Aholan perheineen maansisäiseen karkotukseen Inkeriin keväällä 1907 täysin venäläiseen Viiritsan () huvilayhdyskuntaan.


title: Aleksanteri Ahola-Valo

text: Ahola-Valon mukaan Viiritsassa valveutunut ja sivistynyt Pekka Ahola ohjasi lahjakkaana pitämänsä pojan Lydmila Kušminan yksityisopetukseen. Lydmila Kušminasta, josta Ali käytti päiväkirjoissaan lyhennysnimeä LyM, tuli Alille äidin korvike. Kušmina, joka oli miehensä menettänyt vallankumouksellinen intellektuelli ja lääkäri, ryhtyi huolehtimaan Alin kehityksestä.


title: Aleksanteri Ahola-Valo

text: Kevään lopulla Kušmina antoi Alille mustakantisen vihkon ja kehotti Alia pitämään päivittäin päiväkirjaa. Tämän päiväkirjan avulla voi seurata yksityiskohtaisesti Alin ja koko Viiritsan lapsiyhteisön kehitystä. Ali oli lasten johtaja, kun lapset ryhtyivät parantamaan maailmaa. Viiritsan tapahtumista kertovat päiväkirjat on julkaistu Koulupojan päiväkirjat -sarjana ja Kaija Juurikkala on tehnyt niiden pohjalta elokuvan Valo.


title: Aleksanteri Ahola-Valo

text: Ahola-Valo muutti pois kotoaan Viiritsasta 1916 ja aloitti itsellisen elämän Pietarissa. Hän on myöhemmin väittänyt joutuneensa silminnäkijänä todistamaan monia historian tapahtumia mutta että ei varsinaisesti osallistunut tapahtumiin, koska Venäjän vallankumouksen aika oli hänelle intohimoista Pietarin kirjastoissa opiskelun aikaa. Samanaikaisesti hän elätti itseään ja veljeään erilaisissa töissä nuohoojasta raitiovaununkuljettajaan ja konditoriamestariin.


title: Aleksanteri Ahola-Valo

text: Ahola-Valo on kertonut, että helmikuussa 1917 hän oli eräänä aamuna lähtemässä nuohoamaan ja nähnyt, miten nälkäiset naiset lähtivät osoittamaan mieltään tsaarin Talvipalatsia kohti. Näin alkoi helmikuun vallankumous ja tšaari menetti valtansa.


title: Aleksanteri Ahola-Valo

text: Hän kertoi nähneensä myös, kuinka Rasputinin ruumis naarattiin Moika-kanavasta. Tarina ei kuitenkaan vastaa yleisintä versiota tapahtumien kulusta: Ruhtinas Jusupovin palatsi, jossa Rasputin tapettiin, oli kyllä Moikan varrella, mutta ruumis heitettiin Nevaan, mistä se myös myöhemmin nostettiin. Ahola-Valo on myös väittänyt osuneensa paikalle, kun Lenin puhui kansanjoukoille Kšesinskajan talon portailta kesällä 1917, ja kuulleensa läheisestä asunnosta, kuinka panssarikansiristeilijä "Aurora" ampui merkkilaukauksen Lokakuun vallankumoukselle.


title: Aleksanteri Ahola-Valo

text: Synnyinmaansa historian kannalta mielenkiintoisen episodin todistajaksi hän on kertonut joutuneensa vuoden 1917 viimeisenä päivänä, jolloin olisi ollut ystävänsä luona Smolnassa ja nähneensä sattumalta miten ”pyttypäiset” miehet kävivät tapaamassa Leniniä, joka hyvin koruttomasti ja nopeasti allekirjoitti jonkin asiakirjan Smolnan käytävällä. Vasta myöhemmin Suomessa Ahola-Valolle olisi selvinnyt, että Lenin tuolloin allekirjoitti Suomen itsenäisyyden tunnustamisen. Svinhufvudin mukaan suomalainen delegaatio kuitenkin odotteli itsenäisyyden tunnustamista merkitsevän asiakirjan saamista turkit päällä ja lakit käsissä ja sen toimitti heille allekirjoitettuna toimistopäällikkö Bontsh-Brujevitsh. Lenin saatiin paikalle kättelemään suomalaisia vasta myöhemmin.


title: Aleksanteri Ahola-Valo

text: Koko 1920- luvun Ahola-Valo eli Neuvostoliitossa ilman minkäänlaista kosketusta Suomeen tai suomalaisiin. Hän oli varsin lähellä sitä laajaa modernismin liikettä, jota kutsutaan Venäjän ja Neuvostoliiton avantgardeksi. 1920-luvun alussa hän oli Vitebskissä Taideteollisessa koulussa Juri Penin oppilaana. Koulussa olivat opettajina myös Marc Chagall ja Kazimir Malevitš. Vitebskissä hän tapasi myös aviopuolisonsa Helenan, jonka setä kuului ortodoksisen kirkon ylimpään päättävään elimeen Pyhään Synodiin. Suomalaisen nuohoojanpojan ja puolalaisen, nuoruudessaan tsaari Nikolai II hovitanssiaisiin osallistuneen ylhäisönaisen avioliitto ei kuitenkaan ajan mittaan toiminut.


title: Aleksanteri Ahola-Valo

text: Taiteilijana Ahola-Valo sai tunnustusta siirryttyään Valko-Venäjälle Minskiin, missä hänen ateljeestaan tuli paikallisen taide-elämän keskus.


title: Aleksanteri Ahola-Valo

text: Lapsuudestaan lähtien Ahola-Valo teki erilaisia rakennussuunnitelmia. Vain yksi niistä toteutui: ”Ihmiskunnan kärsimysten historian paviljonki", joka oli Ahola-Valon elämän suurisuuntaisin työ. Paviljonki rakennettiin Minskiin vuonna 1930 ja oli länsimaista Punaista Ristiä vastaavan järjestön tilaustyö. Paviljongin rakentamisessa Ahola-Valo kertoo käyttäneensä silloin vielä muuten tuntematonta elementtitekniikkaa, ja rakennus valmistui nopeasti muutamassa kuukaudessa.


title: Aleksanteri Ahola-Valo

text: Paviljongin seinustaa kiersi neljä isoa freskoa, joita Ahola-Valon kanssa maalasivat Vitebskin taidekoulun oppilaat. Freskon esittivät ihmiskunnan kärsimysten historioita vuosisatojen takaa. Paviljongissa oli myös tietoja ajankohtaisesta ihmisoikeustilanteesta. Sen keskustassa vierailijat otti vastaan isokokoinen ”Aseistettu maailman tyranni”, jonka silmänä oleva valonheitin valaisi pitkälle paviljongin ulkopuolellekin. Paviljongin katolla oli näyttämö, jossa voitiin esittää myös balettia. Paviljonki oli Ahola-Valon ajatusten mukaan ”temppeli ihmiskunnan valistukseksi ja parannukseksi”.


title: Aleksanteri Ahola-Valo

text:
Heti paviljongin valmistumisen jälkeen Ahola-Valo riitautui paikallisen kommunistisen puolueen komissaarin kanssa ja lähti vihoissaan Minskistä. Hän heitti omaisuuttaan kadulle ja poistui kaupungista. Tämä oli kuitenkin Ahola-Valon onni, sillä melkein heti tämän jälkeen Minskissä alkoivat Stalinin vainot, jotka Ahola-Valon mukaan tuhosivat silloisen Valko-Venäjän sivistyneistön lähes täysin.
Toisessa maailmansodassa Adolf Hitlerin joukot tuhosivat paviljongin, eikä siitä enää ole mitään jäljellä.


title: Aleksanteri Ahola-Valo

text: Minskistä Ahola-Valo muutti Moskovaan ja lopetti taiteellisen työskentelynsä.


title: Aleksanteri Ahola-Valo

text: Sosialistisen realismin tullessa viralliseksi ja ainoaksi hyväksytyksi suuntaukseksi taide oli muuttunut kaavamaiseksi, kontrolloiduksi ja ahdasmieliseksi. Taiteilijan piti työskennellä sosialistisen realismin metodin mukaisesti, mutta siitä Ahola-Valo kieltäytyi. Sen sijaan hän oli mukana arkkitehtuuriprojektissa, jonka tarkoituksena oli rakentaa Moskovan ympärille vihreä kaupunkirengas. Ahola-Valo kertoo, että tämäkin projekti keskeytyi, kun varat siirrettiin sotavarusteluihin.


title: Aleksanteri Ahola-Valo

text: Tämän jälkeen hän siirtyi Äitiyden ja lastensuojelun instituutin palvelukseen johtamaan sen vakioittamisosastoa. Laitoksen johtajan prof. Federin kanssa Ahola-Valo teki mielestään äärimmäisen arvokasta työtä uuden sukupolven kasvattamiseksi. Hän tutki lapsen kehitystä ja valmisti erilaisia huonekaluja nimenomaan lapsille. Näitä huonekaluja oli sitten tarkoitus Ahola-Valon mukaan tuottaa teollisena sarjatuotantona.


title: Aleksanteri Ahola-Valo

text: Suomalaisena Ahola-Valo tunsi elämänsä turvattomaksi Stalinin Neuvostoliitossa, sillä kaikki valtion laitoksissa työskentelevät ulkomaalaiset olivat tuolloin hengenvaarassa. Hän meni keskustelemaan asemastaan Valtion suunnittelukomitean puheenjohtaja Radekin luokse. Radek neuvoi Ahola-Valoa poistumaan maasta säilyttääkseen henkensä. Suomen kansalaisena Ahola-Valo onnistui pakenemaan Suomen lähetystön avulla. Suomen lähetystö myös huolehti siitä, että Ahola-Valo sai tuotua mukanaan muun muassa kirjoituksiaan ja taideteoksiaan.


title: Aleksanteri Ahola-Valo

text: Ahola-Valo aavisti vuosikymmenen lopulla sodan tulevan ja piilotti tärkeimmän omaisuutensa, muun muassa päiväkirjansa, Helsinkiin Ruskeasuolle maan alle maitotonkkiin. Oheen hän laittoi viestin:


title: Aleksanteri Ahola-Valo

text:
Talvisodan puhjettua Ahola-Valo pidätettiin turvasäilöön ja siirrettiin Tammisaaren pakkotyölaitokseen. Häntä kuulusteltiin, mutta Ahola-Valo välttyi maanpetossyytteeltä. Hän kertoi vapautuneensa Tammisaaresta talvisodan päätyttyä nälkiintyneenä ja huonokuntoisena .
Jatkosodan aikana hän sai olla vapaana ja pääsi kaivertamaan presidentti Risto Rytin muotokuvaa. Presidentti Risto Ryti luki rintamaraportteja samalla kun oli presidentinlinnassa Ahola-Valon mallina. Muotokuvaa ei milloinkaan paljastettu, sillä rouva Gerda Rytin mielestä hänen miehensä ilme oli liian vakava. Palkkion työstään Ahola-Valo kertoo kuitenkin saaneensa. Teos on edelleen Ahola-Valon jäämistössä.


title: Aleksanteri Ahola-Valo

text: Ennen sotaa ja sodan jälkeenkin taide oli ainoa tapa, jolla Ahola-Valo sai yhteyden suomalaiseen yhteiskuntaan. Hän yritti luoda kontakteja suomalaisiin kulttuuripiireihin. Hänet mainitaan muun muassa Kiilan ja Tulenkantajien sekä Kirjallisuuslehden yhteydessä Ahola-Valo mainitaan myös kirjallisen Mäkelän piirin perustamisvaiheissa.


title: Aleksanteri Ahola-Valo

text: Ahola-Valo sai sodan jälkeen Suomen valtiolta stipendin viikinkiaikaa kuvaavan teoksen tekemiseen. Hän lähti tutkimaan viikinkiajan historiaa Ruotsiin ja jäi Ruotsiin ammattitaiteilijaksi lähes 40 vuodeksi. Hän asui ja vaikutti ensin Tukholmassa, jossa hän perusti muun muassa yhteistyöjärjestön suomalaisille taiteilijoille. Vuodesta 1970 lähtien hän asui Skånessa, josta hän osti kodikseen ja ateljeekseen vanhan koulurakennuksen Simrishamnin liepeiltä Tågarpista, jonne hän kokosi elämäntyönsä.


title: Aleksanteri Ahola-Valo

text: Ahola-Valon epäonnistunut avioliitto oli purkautunut jo Suomessa järjestettyihin ”jäähyväishäihin”, jotka Ahola-Valo järjesti ihmisyyden kunniaksi. Häitä juhlittiin ystävien kesken, lahjoja jaettiin ja kaikessa sovussa todettiin, etteivät aviopuolisot olleet sopineet toisilleen. Ruotsissa hän solmi uuden avioliiton Taru Salmion kanssa, joka oli tullut hänen näyttelyavustajakseen Ruotsiin.


title: Aleksanteri Ahola-Valo

text: Ruotsin aika oli Ahola-Valon elämän seesteisintä aikaa. Uuden aviopuolison kanssa hän sai rauhassa työskennellä ja rakentaa Tågarpia omaksi kodikseen, josta hän suunnitteli kasvattavansa ajatustensa mukaisen kasvatuksellisen opiston.


title: Aleksanteri Ahola-Valo

text: Elantonsa he hankkivat taiteella; he maalasivat paljon kukkia, maisemia ja muotokuvia. Vaikka he nauttivatkin olostaan Skånessa, he olivat kuitenkin vieraassa kulttuurissa.


title: Aleksanteri Ahola-Valo

text: Suomessa Ahola-Valo unohdettiin tänä aikana lähes kokonaan. Vasta vuonna 1977 julkaistiin Taide-lehdessä artikkeli ”Taiteilijan pitkä marssi”, joka toi hänet vuosikymmenien jälkeen suomalaisen taide-elämän tietoisuuteen.


title: Aleksanteri Ahola-Valo

text: Hankkiessaan Tågarpin elämäntyönsä tyyssijaksi vuonna 1970 Ahola-Valo oli täyttänyt jo 70 vuotta. Kunnostaessaan Tågarpia opistoksi hän toivoi löytävänsä Skånesta ihmisiä, jotka olisivat vieneet eteenpäin hänen kasvatustieteellistä ajatteluaan ja säilyttäneet hänen elämäntyönsä kokonaisuutena. Kun tämä ei Ruotsissa onnistunut, niin hän ryhtyi etsimään muualta ihmisiä, jotka olisivat kiinnostuneita hänen elämäntyöstään. Hämeenlinnasta hän löysi tukijoita.


title: Aleksanteri Ahola-Valo

text: Ahola-Valo perusti vuonna 1983 ajatustensa ja työnsä eteenpäin viemiseksi Elpo ry:n ja siirsi pääosin omaisuutensa vuonna 1990 perustamalleen Valola-säätiölle. Tämän jälkeen Hämeenlinnan kaupunki luovutti säätiön käyttöön pysyvän tilan, jota käytettiin myös museo- ja näyttelytilana Ahola-Valon taiteen ”opinnolliselle näyttelylle”. Tämä päätös mahdollisti Ahola-Valon elämäntyön fyysisen säilymisen kokonaisuutena. Hänen elämäntyönsä on edelleen varastossa odottamassa tutkimista, tallentamista ja esillepanoa. Ahola-Valon perintöä on luonnehdittu arvaamattomaksi aarrearkuksi, joka odottaa löytäjiään ja aktivoijiaan.


title: Aleksanteri Ahola-Valo

text: Kesällä 1997 Ahola-Valo kutsuttiin Oulun yliopiston kasvatustieteellisen tiedekunnan kunniatohtoriksi. Ahola-Valo suostui ja kirjoitti oululaisille tukijoilleen kirjelmän, jossa hän totesi:


title: Aleksanteri Ahola-Valo

text: Syvä huoli ihmiskunnan kehityksestä ja oman elämäntyön säilymisestä leimasi hänen viimeisiä vuosiaan.


title: Aleksanteri Ahola-Valo

text: Aleksanteri Ahola-Valo numeroi taideteoksensa kronologisesti; ensimmäinen numeroitu teos oli hänen isänsä muotokuva vuodelta 1910. Hänen kuvataiteellisen tuotantonsa kokonaismäärä on lähes 10 000 teosta. Vuonna 1923 hän otti taiteilijanimekseen ”Valo”, jolla hän signeerasi kaikki Neuvostoliiton aikaiset työnsä; Suomeen tultuaan hän ryhtyi käyttämään nimeä Ahola-Valo.


title: Aleksanteri Ahola-Valo

text: Vuonna 1946 Aleksanteri Ahola-Valolla oli taidenäyttely silloisessa Tampereen kaupunginkirjastossa, jonka johtajana oli Mikko Mäkelä. Taidenäyttelyn näki viipurilainen kartanpiirtäjä ja kuvataiteen harrastaja A. Walmari, jonka tiedetään näyttelyn varsin vahvoja tunteita välittäviä teoksia katsoessaan tokaisseen: "Aina poljetaan!". Ahola-Valo oli sitten jonkin aikaa mukana kirjastonjohtajan kirjallisen ryhmän - Mäkelän piirin - alkuvaiheissa "kunnes hävisi paikkakunnalta"..


title: Aleksanteri Ahola-Valo

text: Lapsuuden yksityisopettaja Lydmila Kušmina määritteli 8-vuotiaalle Alille sanan humanismi näin: ”Humanismi on tiede ihmisten välisistä hyväntekeväisyyssuhteista ihmisten kesken." Ja Kušmina jatkoi: "Se merkitsee – tehdä hyvää eikä tuottaa mielipahaa, ei kiduttaa eikä lyödä. Se on käsite – suojella ihmistä epäoikeudenmukaisuudelta ja kaikenlaiselta huonolta vaikutukselta." Tarkoittaen Alia hän lisäsi: ”Sinä, Alik, koko olemukseltasi ja ajattelutavaltasi olet juuri sellainen, joka vastaa humanismin vaatimuksia... Humanismi... tarkoittaa itseäsi ja elämäsi tarkoitusta.”


title: Aleksanteri Ahola-Valo

text: Kušminan kannustavassa ja tukevassa ohjauksessa Alista kehittyi jo lapsuudessa itseensä ja taitoihinsa uskova itsevarma tutkija. Koko ikänsä hän katsoi olevansa myös tiedemies.


title: Aleksanteri Ahola-Valo

text: Hänen tutkimuskohteensa oli hän itse. Tutkimustensa tuloksena hän kehitti tärkeimmäksi elämäntyökseen ajatusrakennelman, jota kutsui AE-evohomologiaksi. Tällä käsitteellä hän viittasi ihmiseksi (homo) kehittymisen (evoluutio) tieteeseen. Hän suomensi AE-evohomologian ihmisen edistystieteeksi. Evohomologia-sanan edessä olevat kirjaimet A ja E viittaavat toiminnan eri ulottuvaisuusasteisiin. Ihmisen toiminnan Ahola-Valo jakoi eri toimintasuuntauksiin, joita hän kutsui toisuiksi. AE-evohomologian tärkein ja ensimmäinen toisu on EDUKO, itsekasvatus. Kaikkeen toimintaan liittyy AE-evohomologian kaksi peruskäsitettä: valmentuminen (Valme) ja aktiivinen toiminta (Akto).


title: Aleksanteri Ahola-Valo

text: AE-evohomologia on yksilölähtöinen järjestelmä, jolla ihminen voi itse ohjata omaa toimintaansa. Siihen kuuluu Ahola-Valon luoma graafinen käsitekieli, joka koostuu noin 2 800 erilaisesta merkistä, joita hän kutsui mnemoiksi. Graafinen käsitekieli mahdollistaa nopean ja täsmällisen ajankäytön seurannan ja suunnittelun eli sen, mihin ihminen elämänaikansa käyttää ja miten hänen itselleen asettamien elämänpäämäärien toteuttaminen etenee. AE-evohomologia on monenlaisten kortistojen, järjestelmien ja vihkojen kokonaisuus. Ne muodostavat ihmisen itsekasvattamisen välineet, jotka Ahola-Valon mukaan kasvattajilta nykyisin puuttuvat. Ahola-Valon itsekasvatusoppi perustuu oman ajankäytön jatkuvaan seuraamiseen ja kaiken muistiinmerkitsemiseen. Ahola-Valon näkemyksen mukaan mainitunlainen kontrolli ja mekaaninen itsekuri luovat mahdollisuuden ihmisen moraaliseen kasvuun.


title: Aleksanteri Ahola-Valo

text: AE-evohomologian kehittämistyö alkoi itse asiassa jo Ahola-Valon lapsuudessa hänen aloitteestaan Viiritsassa perustetussa Lasten leikkikoulussa, jota lapset yhteisvoimin ylläpitivät. Lapset keräsivät rahaa sen toimintaan, suunnittelivat sen opetusohjelman ja opettivat toinen toisiaan ja aikuisia. Koulupojan päiväkirjoissa nuori Ahola-Valo kuvaa koulun kehitysvaiheita ja samalla sitä, miten itsehallinta ja itsekuri muuttavat ihmisen ajattelu- ja toimintatapoja jo lapsuudessa.


title: Aleksanteri Ahola-Valo

text: Ahola-Valon AE-evohomologiselle järjestelmälle perustui koko hänen elämänsä, niin taide, arkkitehtuuri, arkiaskareet kuin ihmissuhteetkin.


title: Aleksanteri Ahola-Valo

text: Ahola-Valo tilastoi ajankäyttönsä 15 minuutin tarkkuudella. Hän sanoi: "Aika on ihmisen tärkein pääoma." Toinen hänen usein käyttämänsä tunnuslause oli: "Meidän on luotava terveyttä ja terveyden kautta kauneutta. Meidän on luotava elämää, joka on itsessään taidetta."


title: Aleksanteri Ahola-Valo

text: Ahola-Valo järjesti tai osallistui elinaikanaan lähes 100 taidenäyttelyyn Suomessa, Ruotsissa ja Neuvostoliitossa.


title: Aleksanteri Ahola-Valo

text: Viimeisimmät näyttelyt


title: Redang

text: Redang () on saari Malesian itärannikolla. Se on yksi Malesian suurimmista saarista ja suosittu erityisesti malesialaisten suosima lomakohde. Saarella on pieni lentokenttä, mutta tavallisin tapa mennä saarelle on venekyyti Merangista tai Kuala Terengganusta.


title: Wotje

text: Wotje on 75 saaresta koostuva atolli Tyynellämerellä. Se on yksi Marshallinsaarten lainsäädännöllisistä alueista. Wotjen maapinta-ala on noin kahdeksan neliökilometriä, ja sillä on laguuni, jonka pinta-ala on 624 neliökilometriä. Atollilla oli 859 asukasta vuonna 2011.


title: Edguy

text: Edguy on vuonna 1992 perustettu saksalainen power metal -yhtye.


title: Edguy

text: Edguyn perustivat nykyinen laulaja Tobias Sammet yhdessä kitaristi Jens Ludwigin kanssa. Yhtyeen nimi oli alkujaan Sammetin ja Ludwigin lempinimi heidän silloiselle matematiikan opettajalleen. Sammet soitti aluksi bassoa ja kosketinsoittimia ja siirtyi laulajaksi vasta myöhemmin. Nykyinen komppikitaristi Dirk Sauer oli heidän kanssaan samassa koulussa ja liittyi yhtyeeseen toiseksi kitaristiksi. Rumpaliksi yhtyeeseen ilmoittautui Dominik Storch, jonka isällä oli rumpusetti.


title: Edguy

text: Vuonna 1994 Edguy teki ensimmäiset demonsa: "Children of Steel" ja "Evil Minded" ja ensimmäisen levytyssopimuksensa se sai AFM Records:ltä vuonna 1995. Yhtye pääsi levyttämään ensimmäisen albumin "Savage Poetry", jonka tekemisessä kesti vain kaksi viikkoa. Kappaleet kirjoittanut Sammet oli tuolloin 17-vuotias. Toinen albumi, nimeltänsä "Kingdom of Madness", ilmestyi vuonna 1997. Jonkin ajan kuluttua Storch erosi bändistä ja hänen tilalleen otettiin nykyinen rumpali Felix Bohnke. 1998 Edguy teki jo kolmannen albuminsa "Vain Glory Opera", jossa uusi rumpali ei jostain syystä vielä soittanut, vaan rummut hoiti Frank Lindenthal. Vain Glory Opera oli ainoa Edguyn levy jossa Lindenthal oli mukana. Levyllä vierailivat Hansi Kürsch (Blind Guardian) ja Timo Tolkki (Stratovarius).


title: Edguy

text: Ennen seuraavan albumin nauhoittamista 1999, Sammet lopetti basson soiton ja tilalle tuli Tobias Exxel. "Theater of Salvation" albumista eteenpäin Sammet lauloi ja soitti pianoa. Uusi albumi oli ilmestymisvuonnaan monen musiikkilehden listaykkösenä ja levyä myytiin jopa 300 000. Theater of Salvationin jälkeen, Edguy päätti tehdä uudestaan vanhimman albuminsa "Savage Poetry", ja restauroitu versio julkaistiin vuonna 2000 pienellä nimen muutoksella. Tällä kertaa he viettivät studiossa kolme kuukautta.


title: Edguy

text: Sammet oli innoissaan laulamisesta ja hän perusti sivuprojektin Avantasia. Avantasiaan Sammet keräsi paljon kuuluisia ja tuttuja rock/power metal -laulajia: muun muassa Michael Kiske (Helloween), David DeFeis (Virgin Steele), Sharon den Adel (Within Temptation), Rob Rock, Andre Matos (Angra) ja Kai Hansen (Helloween, Gamma Ray). Vaikka hän käytti aikaa Avantasian parissa, hän ei unohtanut Edguyta. Vuonna 2001 pojat tekivät "Mandrake"-nimisen albumin ja aloittivat laajan maailmankiertueen muun muassa suomalaisen Lullacryn kanssa.


title: Edguy

text: Vuonna 2003 Edguy nauhoitti livealbumin "Burning Down the Opera" (2 CD). Vuonna 2004 yhtye vaihtoi levy-yhtiöksi Nuclear Blastin ja kauppoihin tuli King of Fools EP, jossa oli yksi lyhennetty kappale albumilta ja neljä ei-albumi kappaletta. Samana vuonna Edguy työsti albumin "Hellfire Club", kokoelma-albumin "Hall of Flames" sekä singlen "Lavatory Love Machine". Vuonna 2005 Edguy julkaisi "Superheroes" -nimisen EP:n ja Superheroes DVD:n.


title: Edguy

text: Vuonna 2006 yhtye julkaisi "Rocket Ride" -albumin.


title: Edguy

text: "Tinnitus Sanctus" julkaistiin marraskuussa 2008. Elokuussa 2011 ilmestyi yhdeksäs studioalbumi, "Age of the Joker".


title: Dark ambient

text: Dark ambient on ambient-musiikin laji, joka yleensä pyrkii luomaan autioita tai surumielisiä äänimaisemia. Tälle musiikille on tyypillistä hitaus ja joskus varsin minimalistinen ulosanti. Rytmejä käytetään harvakseltaan. Monet dark ambient -artistit myös käyttävät erilaisia, yleensä itse nauhoittamiaan ja käsittelemiään ympäristöääniä tai ns. kenttänauhoituksia musiikissaan. Dark ambientilla on myös melodisempi sukulainen, jota kutsutaan darkwaveksi.


title: Kurppelot

text: Kurppelot ("Limnodromus") on suku kurppien ("Scolopacidae") heimossa. Sukuun kuuluu kolme lajia, jotka ovat keskikokoisia ja pitkänokkaisia kahlaajia. Kaikki lajit ovat muuttolintuja. Tundrakurppelo ("Limnodromus scolopaceus") ja rämekurppelo ("Limnodromus griseus") ovat vaikeasti erotettavia useimmissa höyhenpuvuissa ja niitä pidettiinkin kauan samana lajina. Aasiassa esiintyvä laji arokurppelo ("Limnodromus semipalmatus") on harvinainen ja huonosti tunnettu. Mikään laji ei pesi Suomessa, mutta tundrakurppeloa on tavattu satunnaisesti.


title: Stephanie (Belgian prinsessa)

text: Stephanie von Saxe-Coburg-Gotha (21. toukokuuta 1864 – 23. elokuuta 1945) oli belgialainen prinsessa, Itävallan arkkiherttuatar ja kreivitär Lonya-de Nagu-Lonya.


title: Stephanie (Belgian prinsessa)

text: Stephanie syntyi Laekenissa. Hänen lapsuutensa oli ilmeisen onneton. Hänen isänsä, Belgian kuningas Leopold II vihasi vaimoaan ja tyttäriään. Stephanie avioitui Itävalta-Unkarin kruununprinssin Rudolfin kanssa. Rudolfin vanhemmat eivät koskaan olleet innostuneet Stephaniesta ja Rudolfin tehtyä itsemurhan tämän välit omaan isään katkesivat.


title: Stephanie (Belgian prinsessa)

text: Vuonna 1900 Stephanie meni uudelleen naimisiin. Aviomies oli unkarilainen kreivi Elemér Lónyay de Nagylónya (1863–1946). Stephanie luopui arvonimistään ja etuoikeuksistaan, ja jätti tyttärensä tämän isoisaän keisari Franz Josefin holhoukseen. Vuonna 1925 Stephanie julkaisi skandaalinkäryiset muistlmansa, jotka johtivat useisiin oikeusjuttuihin.


title: Vostok 4

text: Vostok 4 oli Neuvostoliiton neljäs miehitetty avaruuslento (12.–14.8. 1962).


title: Vostok 4

text: Kosmonautti Pavel Popovitš kiersi maapallon 48 kertaa, lentokorkeuden vaihdellessa 169 ja 222 kilometrin välillä. Avaruuslento kesti noin 70 tuntia. Vostok 4 oli yhteislento Vostok 3:n kanssa ja tämä oli ensimmäinen kahden miehitetyn avaruusaluksen kohtaaminen (muodostelmalento) avaruudessa.


title: Aegidius Roomalainen

text: Aegidius Roomalainen (, , ) (n. 1243–1316) oli keskiajalla elänyt munkki ja skolastinen filosofi. Hän oli Bourgesin arkkipiispa. Paavi Benedictus XIV antoi hänelle arvonimen "Doctor Fundatissimus" ("Parhaiten perusteleva opettaja"). Hän kuoli Avignonissa.


title: Aegidius Roomalainen

text: Giles tuli kuuluisaksi kommentaarioistaan Aristoteleen logiikan alan teokseen "Organoniin". Hän kirjoitti myös kaksi muuta merkittävää teosta, toinen oli merkittävä kirjoitus varhaisen 1300-luvun paaviudesta, ja toinen oli "De Regimine Principum", opaskirja prinsseille.


title: Robert Mapplethorpe

text: Robert Mapplethorpe (4. marraskuuta 1946 Nassau County, New York – 9. maaliskuuta 1989 Boston, Massachusetts) oli yhdysvaltalainen valokuvaaja, joka tuli tunnetuksi mustavalkoisista taidekuvista, joiden aiheina olivat usein kukat ja alastomat miehet. Hänen suorasukaisen eroottinen tyylinsä aiheutti paljon keskustelua julkisuudessa. Hänen ehkä tunnetuin valokuvansa on Patti Smithin "Horses"-albumin kansikuva.


title: Robert Mapplethorpe

text: Mapplethorpe syntyi Long Islandissa, New Yorkissa ja sai katolisen kasvatuksen. Hänen perheessään oli irlantilaista ja brittiläistä sukujuurta. Hän sai B.F.A.:n arvon Brooklynin Pratt Institutesta, jossa hän teki taidetta monilla eri tekniikoilla. Pian tämän jälkeen hän otti ensimmäiset valokuvansa käyttäen Polaroid-kameraa. 1970-luvun puolivälissä hän hankki lehdistökuvausta varten käytettävän kameran ja alkoi kuvata laajaa ystäväpiiriään, johon kuului muun muassa taiteilijoita, seurapiiri-ihmisiä, pornotähtiä ja underground-seksiklubien vierailijoita. 1980-luvulla hän perehtyi enemmän muodon kauneuden tutkimiseen ja keskittyi veistoksellisiin ihmisvartaloihin, herkkiin kukka-asetelmiin ja muodollisiin muotokuviin taiteilijoista ja julkisuuden henkilöistä.


title: Robert Mapplethorpe

text: Mapplethorpe asui 1970-luvulla yhdessä Patti Smithin kanssa, otti tästä muotokuvan ja teki kuvia Smithin albumien kanteen.


title: Robert Mapplethorpe

text: Mapplethorpe oli New Yorkissa ensimmäisiä, jotka ottivat vastaan suomalaisen taiteilijan Tom of Finlandin tämän ensivierailuilla kaupunkiin. Hän pyrki järjestämään tälle galleriatiloja ja tunnusti ihailevansa paljon Tomin töitä.


title: Robert Mapplethorpe

text: Mapplethorpe otti suurimman osan kuvistaan omassa studiossaan. Muotokuvia hän otti usein tutuistaan (esimerkiksi Andy Warholista, Deborah Harrysta, Richard Gerestä ja Patti Smithistä), joista osa oli kuuluisia jo silloin, toiset vasta myöhemmin. Hän otti myös sadomasokismiaiheisia kuvia sekä teki homoeroottisia visuaalisia tutkielmia. Hän käsitteli kuviaan kuin maalauksia, käytti erityisiä painotekniikoita ja eksoottisia kehyksiä.


title: Robert Mapplethorpe

text: Mapplethorpen töitä oli usein esillä National Endowment for the Arts -viraston julkisin varoin kustantamissa näyttelyissä, mikä sai konservatiiviset ja uskonnolliset järjestöt takajaloilleen, ja julkisuudessa käytiin paljon keskustelua aiheesta. Hänen töitään esille asettaneiden museoiden ja gallerioiden omistajia on haastettu oikeuteen Mapplethorpen eroottisen taiteen vuoksi.


title: Robert Mapplethorpe

text: Robert Mapplethorpe kuoli AIDSin aiheuttamiin komplikaatioihin Bostonissa, Massachusettsissa vuonna 1989.


title: Robert Mapplethorpe

text: Suomessa Mapplethorpen valokuvia oli nykytaiteen museo Kiasman näyttelyssä vuonna 2015, jossa on esillä noin 250 valokuvaa.


title: Vostok 5

text: Vostok 5 oli Neuvostoliiton viides miehitetty avaruuslento (14.–19.6. 1963). Kosmonautti Valeri Bykovski kiersi maapallon 81 kertaa, lentokorkeuden vaihdellessa 181 ja 233 kilometrin välillä. Lento kesti noin 119 tuntia. Vostok 5 suoritti lentonsa osin Vostok 6:n kanssa. Tämä oli toinen kerta, kun neuvostoliittolaiset kokeilivat kohtaamista avaruudessa.


title: World Slavery Tour

text: World Slavery Tour oli brittiläisen heavy metal -yhtye Iron Maidenin vuosina 1984–1985 järjestämä kiertue, joka pohjautui yhtyen vuoden 1984 studioalbumiin "Powerslave". Kiertue käynnistyi vuoden 1984 elokuussa Puolasta ja päättyi vuoden 1985 heinäkuussa Kaliforniaan, ja se kattoi yhteensä 187 konserttia 24 eri maassa. Se on yhä yhtyeen uran kaikkien aikojen pisin kiertue, ja kestonsa vuoksi sitä on pidetty myös yhtyeen kiertueista kunnianhimoisimpana.


title: World Slavery Tour

text: Iron Maidenin uran kannalta World Slavery Tour oli hyvin merkittävä kiertue. Yhtye alkoi kiinnittää yhä enemmän huomiota konserttiensa visuaalisuuteen ja lavasteisiin, jotka World Slavery Tourilla mukailivat tuoreen "Powerslave"-albumin egyptiläistä teemaa. Lavasteisiin lukeutui muun muassa sarkofageja ja näyttävää pyrotekniikkaa, sekä kymmenen metrin mittaiseksi muumioksi puettu yhtyeen maskotti Eddie the Head. Osa kiertueen rekvisiitasta on esillä Portugalissa sijaitsevassa Iron Maiden -teemaisessa Eddie’s Bar -pubissa. Iron Maidenin vuosina 2008–2009 järjestämä kiertue Somewhere Back in Time World Tour mukaili lavasteiltaan ja kappalevalinnoiltaan pitkälti World Slavery Touria, jota muun muassa yhtyeen basisti Steve Harris on pitänyt Iron Maidenin ”uran parhaana lavashow’na”.


title: World Slavery Tour

text: World Slavery Tourin aikana Iron Maiden konsertoi ensimmäisen kerran urallaan Etelä-Amerikassa, jossa se esiintyi muun muassa Rio de Janeirossa Rock in Rio -festivaalin toisena pääesiintyjänä 300 000 katsojan yleisölle. Kiertueen ensimmäinen konsertti Puolassa oli myös historiallinen, sillä Iron Maidenista tuli ensimmäinen länsimainen yhtye, joka esiintyi täydellä kalustolla ja lavarekvisiitalla itäblokin maassa. Itä-Euroopan konserteista taltioitiin videotallenne "Behind the Iron Curtain". Yhtye myös äänitti kiertueella uransa ensimmäisen täysimittaisen livealbumin "Live After Death", sekä samannimisen konserttivideon. Suomessa World Slavery Tour poikkesi vuoden 1984 marraskuussa, jolloin Iron Maiden konsertoi Helsingin jäähallissa.World Slavery Tourin aikana Iron Maidenin lämmittelijöinä esiintyivät Accept, Twisted Sister, Mötley Crüe, Queensrÿche, Ratt, Quiet Riot, Rock Goddess, Warrior, Paul Samson’s Empire, Why on Earth, Bad News, Waysted, Warriors, Pokolgép, P-Box, Boss ja Mama’s Boys.Lisäksi joissain konserteissa yhtyeen settilistassa oli mukana myös yksi tai useampi kappale seuraavista:


title: World Slavery Tour

text: "Powerslave"-albumin kappale ”Losfer Words (Big ’Orra)” ja "The Number of the Beast" -albumin kappale ”22 Acacia Avenue” olivat mukana settilistassa muutamissa kiertueen Euroopan-osion konserteissa. Kitaristi Dave Murray soitti kiertueen aikana toisinaan kitarasoolon kappaleen ”Powerslave” jälkeen.


title: Vostok 6

text: Vostok 6 oli Neuvostoliiton kuudes miehitetty avaruuslento 16.–19.6. 1963. Maailman ensimmäinen naiskosmonautti Valentina Tereškova kiersi maapallon 48 kertaa. Lento kesti 2 vuorokautta, 22 tuntia ja 50 minuuttia.


title: Vostok 6

text:
Vostok 6 suoritti yhteislennon Vostok 5:n kanssa. Lento oli viimeinen Vostok 3KA -aluksella tehty,
Tämä oli toinen kerta, kun neuvostoliittolaiset harjoittelivat kohtaamista avaruudessa. Tereshkova voi suurimman osan lentoa pahoin, hän mm. oksenteli ja oli tyytymätön huonoon ruokaan. Lennon johtaja Sergei Korolev olisi halunnut Tereshkovan mahdollisimman pian takaisin maan pinnalle, mutta koska haluttiin lyödä amerikkalaisten avaruudessaoloennätykset lento vei kolme päivää. Tereshkova mm. piti lentopäiväkirjaa ja otti kuvia sekä muutteli aluksen asentoa niin kuin muillakin Vostok-lennoille oli tehty. Paluuvaiheessa kävi niin että alus sai lisää korkeutta ennakkoon suunnitellun lento-ohjelman virheen takia. Tereshkova muutti lento-ohjelmaa maa-aseman ohjeiden mukaan ja paluu onnistui. Laskeutuessaan kohti maata Tereshkova laukaisi kapselin heittoistuimen. Laskuvarjolla alas leijuessaan Tereshkova meinasi joutua järveen, mutta tuuli vei hyppääjän pois sen yltä. Maahan tullessaan Tereshkovan nenään osui voimakas isku.


title: Danny Elfman

text: Daniel Robert ”Danny” Elfman (s. 29. toukokuuta 1953 Amarillo, Texas, Yhdysvallat) on popmuusikko, elokuvamusiikin säveltäjä ja sanoittaja. Hänen tunnetuin työnsä lienee "Simpsonit"-piirrossarjan alkumusiikki. Hän on saanut kolme Oscar-ehdokkuutta sekä Grammy-palkinnon. Vuonna 2015 hänelle myönnettiin Disney-legendan arvonimi.


title: Danny Elfman

text: Elfman on tehnyt pitkään yhteistyötä elokuvaohjaaja Tim Burtonin kanssa ja säveltänyt musiikkia tämän elokuviin. Burton halusi käyttää Elfmanin Oingo Boingo -yhtyeen musiikkia vuoden 1985 elokuvassaan "Pee Wee’s Big Adventure". Sittemmin Elfman on tehnyt musiikkia Burtonin elokuviin "Beetlejuice", "Batman", "Batman – paluu" ("Batman Returns"), "Saksikäsi Edward" ("Edward Scissorhands"), "Päätön ratsumies" ("Sleepy Hollow"), "Mars hyökkää!" ("Mars Attacks!"), "Wanted", "Big Fish", "Jali ja suklaatehdas" ("Charlie and the Chocolate Factory", 2005), "Corpse Bride" (2005), Dark Shadows ja "The Next Three Days". Elfman sävelsi musiikin Tim Burtonin tuottamaan ja Henry Selickin ohjaamaan animaatioelokuvamusikaaliin "Painajainen ennen joulua" ("The Nightmare Before Christmas") ja lainasi lauluäänensä päähahmolle. "Batmanin" (1989) ansiosta Elfman sai Grammy-palkinnon ja hänen uransa lähti nousuun.


title: Danny Elfman

text: Elfman pääsi tekemään musiikkia muihinkin sarjakuvafilmatisointeihin, kuten "Dick Tracy", "Darkman", "Hulk", "Men in Black – miehet mustissa", "MIB II – miehet mustissa 2", "Spider-Man – hämähäkkimies" ja "Spider-Man 2 – Hämähäkkimies 2". "Spider-Man 2" -elokuvan säveltäminen oli Elfmanille ”hirveä kokemus”, ja hän kieltäytyi säveltämästä "Spider-Man 3 – Hämähäkkimies 3" -elokuvaa. Syynä tähän olivat vaikeudet ohjaaja Sam Raimin kanssa. Hänen tilalleen tuli Christopher Young, mutta myöhemmin selvisi, että Elfman ja Young säveltävätkin yhdessä kolmannen osan. Näin ei kuitenkaan käynyt, mutta elokuvaan otettiin aiemmista elokuvista Elfmanin musiikkia. Elfmanin muita elokuvasävellyksiä ovat muun muassa "Vaarallinen tehtävä" (1996) ja "Punainen lohikäärme", television puolella "Simpsonien" ja "Täydellisten naisten" tunnusmusiikki.


title: Danny Elfman

text: Juutalainen Elfman avioitui vuonna 2003 yhdysvaltalaisen näyttelijä Bridget Fondan kanssa. Danny Elfman kuuluu taiteilijasukuun, jonka muita jäseniä ovat esimerkiksi näyttelijät Bodhi Elfman, Bodhin vaimo Jenna Elfman, kirjailija Blossom Elfman ja näyttelijä-tuottaja Richard Elfman.


title: Nick Drake

text: Nicholas Rodney ”Nick” Drake (19. kesäkuuta 1948 Yangôn, Myanmar – 25. marraskuuta 1974 Tanworth-in-Arden, Warwickshire, Englanti) oli brittiläinen folk-laulaja ja -lauluntekijä.


title: Nick Drake

text: Drake kärsi masennuksesta. Hän kuoli 25. marraskuuta 1974 kuolemansyyntutkijan mukaan itseaiheutettuun amitriptyliinin yliannostukseen. Draken kuolema määriteltiin itsemurhaksi, mutta monet ovat pitäneet sitä vahinkona.


title: New Yorkin pörssi

text: New Yorkin pörssi (The New York Stock Exchange, NYSE) on osakkeiden yhteenlasketulla markkina-arvolla mitattuna maailman suurin arvopaperipörssi (16 813 mrd. USD, 1/2016). Myös kuukausittaisella osakekauppojen liikevaihdolla mitattuna maailman suurin pörssi oli tammikuussa 2016 NYSE (1 628,8 miljardia USD, Maailman pörssien yhteistyöjärjestö WFE:n 1/2016 tilasto).


title: New Yorkin pörssi

text: Tämän tilaston mukaan maailman toiseksi suurin pörssi oli tammikuussa 2016 markkina-arvokriteerillä Nasdaq Inc. (aiempi NASDAQ OMX Group) ja osakekauppojen liikevaihtokriteerillä BATS Global Markets. Erityisesti osakekauppojen kaupankäynnin määrässä on ollut suurta vaihtelua arvopaperimarkkinoilla päivä- ja kausikohtaisesti, jolloin myös suurimman pörssin asema tällä kriteerillä on vaihdellut.


title: New Yorkin pörssi

text: New Yorkin pörssi perustettiin vuonna 1792 puun alla kirjoitetulla sopimuksella osoitteessa 68 Wall Street. Nykyään pörssi sijaitsee osoitteessa 18 Broad Street, Broad Streetin ja Wall Streetin kulmassa Manhattanilla. Pörssirakennus lisättiin Yhdysvaltain historiallisten paikkojen rekisteriin historiallisena maamerkkinä vuonna 1978.


title: New Yorkin pörssi

text: New Yorkin pörssiä operoi NYSE Group, Inc. -niminen yhtiö, joka on itsekin listattu samaan pörssiin ().


title: New Yorkin pörssi

text: Pörssin osakekursseja mitataan muun muassa DJIA-indeksillä.


title: New Yorkin pörssi

text: Suomalaisista yrityksistä listattuna on nykyisin vain Nokian osake. UPM:n listaus New Yorkin pörssissä päättyi 6. joulukuuta 2007; yrityksen osakkeilla käytiin kauppaa New Yorkissa vuodesta 1999 lähtien. Myös Metso luopui osakekaupankäynnistään New Yorkin pörssissä syyskuussa 2007.


title: Varjagit

text: Varjagit eli varangit olivat viikinkejä, jotka tekivät matkoja idäntielle eli lähinnä Venäjälle ja Bysanttiin. Heidän retkensä ulottuivat aina Kaspianmerelle ja Konstantinopoliin saakka. Varjagien uskotaan yleensä olleen lähtöisin nykyisen Ruotsin alueelta. Nykyisessä kielenkäytössä varjageiksi kutsutaan usein kaikkia Venäjän jokireiteillä liikkuneita viikinkejä, joita kutsutaan myös ruseiksi.


title: Varjagit

text: Bysantin valtakunnassa toimi varjagikaarti, joka oli Bysantin keisarin henkilökohtainen kaarti. Siinä palveli myös muitakin kuin vain skandinaaveja, kuten slaaveja ja anglosakseja. Varjagi-nimityksen yleisesti hyväksytty etymologia on skandinaavinen ”valaliittolaista” merkitsevä sana "väring". Termi on keskiajan venäläisten kronikoiden perua.


title: Varjagit

text: Varjagisoutajista on myös valtakunta saanut nimensä Rus ja myöhemmin Russia. Nestorin kronikan mukaan alueen slaavilaiset ja suomalais-ugrilaiset heimot lopettivat veron maksun varjageille ja alkoivat hallita itse itseään. Ajauduttuaan keskinäisiin sotiin he kuitenkin kutsuivat kolme varjagiveljestä Rurikin, Sineuksen ja Truvorin hallitsijoikseen vuonna 862. Rurik ryhtyi hallitsemaan Laatokanlinnaa (Aldeigjuborg), Truvor Izborskia ja Sineus Belozerskia (Valkeajärvi, Vologdan alue). Varsin pian kaksi muuta veljestä kuolivat ja jäljelle jäi Rurik koko Novgorodin hallitsijaksi. Nykyaikainen DNA-tutkimus on osoittanut, että Rurik todennäköisesti kuului itämerensuomalaiseen N1c1-haploryhmään.


title: Taistelulaiva Tirpitz

text: Tirpitz ("Admiral von Tirpitz") oli Saksan laivaston Bismarck-luokan taistelulaiva. Alus nimettiin amiraali Alfred von Tirpitzin mukaan. Se laskettiin vesille 1. huhtikuuta 1939. Aluksen tarkoitus oli häiritä liittoutuneiden kauppamerenkulkua. Alus osallistui varsinaisiin taistelutoimiin vain kolmesti vuosina 1942–1944.Liittoutuneet näkivät kuitenkin tämän voimakkaan aluksen vakavana potentiaalisena uhkana. Esimerkiksi tieto Tirpitzin merellelähdöstä aiheutti Arkangeliin menevän saattue PQ 17:n hajottamisen, jolloin noin 2/3 sen aluksista tuhoutui yksittäistaisteluissa sukellusveneiden ja lentokoneiden hyökkäyksissä. Taistelulaiva myös sitoi brittiläisten sota-aluksia kotivesille ja Jäämerelle, kun niitä olisi tarvittu Kauko- ja Lähi-idässä. Lopulta brittiläinen pommikonelaivue upotti Tirpitzin Tromssan edustalla 12. marraskuuta 1944.


title: Taistelulaiva Tirpitz

text: Alus tilattiin 1935 Wilhelmshavenin telakalta. Sen köli laskettiin 20. lokakuuta 1936 ja alus laskettiin vesille 1. huhtikuuta 1939. Alus liitettiin laivastoon 25. helmikuuta 1941.


title: Taistelulaiva Tirpitz

text: "Tirpitz" otettiin palvelukseen 25. helmikuuta 1941. Koeajojen päätyttyä se siirtyi Itämerelle käyden ensin Kielissä telakalla ja uudelleen Gdyniassa viimeisteltävänä. Adolf Hitler vieraili 5. toukokuuta aluksella sen ollessa Gdynian telakalla tarkastaen aluksen sekä satamassa olleen "Bismarckin" miehistöineen. Miehistön koulutuksen jatkuessa alus pyrittiin saamaan taistelukelpoiseksi mahdollisimman nopeasti. Aluksen asejärjestelmässä havaitut lastentaudit saatiin pikaisesti korjattua ja asejärjestelmätestit saatiin päätökseen kesäkuun aikana.


title: Taistelulaiva Tirpitz

text: Operaatio Barbarossan alettua 22. kesäkuuta alus osallistui Suomenlahdella ensimmäisen kerran taistelutoimiin. Operaatio Baltenflotten tarkoitus oli houkutella Neuvostoliiton Itämeren laivasto ulos Kronstadtin satamasta, jolloin alueella odottaneet Saksan raskaat pinta-alukset olisivat kyenneet tuhoamaan sen. "Tirpitz" osallistui operaatioon vain lyhyen ajan partioiden Ahvenanmaan vesillä 26. elokuuta – 2. syyskuuta ennen paluutaan koulutukseen.


title: Taistelulaiva Tirpitz

text: Saksalaisten tiedustelu havaitsi Venäjälle matkaavan saattueen PQ12 Jan Mayenin saaren lähistöllä. Samanaikaisesti oli merellä myös Murmanskista palaava saattue QP8. "Tirpitz" lähti 6. maaliskuuta 1942 merelle Trondheimista saattajinaan hävittäjät "Z5 Paul Jacobi", "Z14 Friedrich Ihn", "Z7 Hermann Schoemann" ja "Z25". Saksan laivasto-osasto ei päässyt huomaamatta merelle, vaan sukellusveneet "HMS Seawolf" ja "HMS Trident" havaitsivat osaston ilmoittaen siitä.


title: Taistelulaiva Tirpitz

text: Vara-amiraali Alban Curteisin komentama laivasto-osasto, jossa olivat taistelulaiva "HMS Duke of York", taisteluristeilijä "HMS Renown" sekä kuusi hävittäjää, oli saattueen kaukosuojana. Amiraali Toveyn johdossa lähti 6. maaliskuuta Scapa Flowsta taistelulaiva "HMS King George V", lentotukialus "HMS Victorious", risteilijä "HMS Berwick" ja kuusi hävittäjää merelle. Osastot kohtasivat toisensa Jan Mayenin eteläpuolella.


title: Taistelulaiva Tirpitz

text: Laivastot eivät kuitenkaan löytäneet Norjanmeren myrskyssä toisiaan. Sää selkeytyi 9. maaliskuuta, jolloin "HMS Victoriousilta" lähetettiin kello 06.54 kuusi Fairey Albacorea etsimään saksalaisia. Osasto, jossa oli 12 torpedoin varustettua Albacorea, lähetettiin ilmaan kello 07.35.


title: Taistelulaiva Tirpitz

text: Tiedustelukone löysi kello 08.00 saksalaiset ja 40 minuuttia myöhemmin torpedokoneet olivat paikalla. Tirpitz purjehti vastatuuleen ja pakotti Albacoret hyökkäämään haluamastaan suunnasta. Tirpitz avasi ilmatorjuntatulen kaikilla lähes sadalla putkella. Yksikään torpedo ei osunut maaliin ja kaksi Albacorea ammuttiin alas.


title: Taistelulaiva Tirpitz

text: "Tirpitz" saattajineen suuntasi takaisin kohti Norjan vuonoja ennen kuin paikalle lähetetyt pommikoneet saapuivat. Alus saapui 9. maaliskuuta Länsivuonoon, josta se jatkoi matkaansa Trondheimiin 12. maaliskuuta.


title: Taistelulaiva Tirpitz

text: Alus joutui 27.–28. huhtikuuta 26 Britannian ilmavoimien No4 Groupin Halifax ja kymmenen No5 Groupin Lancaster pommikoneen maaliksi. Uudelleen alus joutui ilmahyökkäyksen kohteeksi 28.–29. huhtikuuta, jolloin se joutui 23 Halifaxin ja 11 Lancasterin maaliksi. Tuolloin "Tirpitz", "Admiral Scheer" ja "Prinz Eugen" makasivat ankkurissa keskellä torpedoverkkoja.


title: Taistelulaiva Tirpitz

text: Kesäkuun puolessa välissä Saksan Norjaan sijoitettujen laivastovoimien polttoainetilanteen parannuttua aloitettiin valmistautuminen operaatio Rösselsprungiin, jonka tarkoituksena oli iskeä uudelleen liittoutuneiden Jäämeren saattueisiin. Aluksista muodostettiin kaksi osastoa, joiden johtoaluksina olivat "Tirpitz" ja raskas risteilijä "Lützow". Laivaston kohteena oli tällä kertaa saattue PQ 17, jonka muodosti 34 rahtialusta. Saattueen hajaannuttua operaatiosta luovuttiin.


title: Taistelulaiva Tirpitz

text: Alus lähti 23. lokakuuta Bogenvuonosta Trondheimiin, jossa oli huollon vaatimaa teknistä henkilöstöä. Huolto toteutettiin vaiheittain, jotta aluksen toimintakyky säilyi. Liittoutuneet tekivät 30.–31. lokakuuta ensimmäisen yrityksen aluksen eliminoimiseksi pienoissukellusveneillä ilman tulosta.


title: Taistelulaiva Tirpitz

text: Operaation tarkoituksena oli saksalaisten raskaiden pinta-alusten siirto Pohjois-Norjaan. Bogenvuonoon, johon taisteluristeilijä "Scharnhorst" oli saapunut 7. maaliskuuta, saapuivat muutaman seuraavan päivän aikana taistelulaiva "Tirpitz" sekä raskas risteilijä "Lützow". Alukset lähtivät purjehtimaan kohti pohjoista hieman ennen keskiyötä 22. maaliskuuta ja saapuivat aamuyön tunteina 24. maaliskuuta Altavuonoon.


title: Taistelulaiva Tirpitz

text: Taistelulaiva "Tirpitzin" johtama laivasto-osasto, jonka muina aluksina olivat "Scharnhorst" sekä kolme hävittäjälaivuetta, lähti Altavuonosta merelle 6. syyskuuta 1943. Osaston tehtävänä oli tuhota liittoutuneiden Huippuvuorilla olevat tukikohdat ja siksi hävittäjillä oli kyydissä yksi pataljoona alppijääkäreitä.


title: Taistelulaiva Tirpitz

text: Saksalainen laivasto-osasto palasi Altavuonoon 9. syyskuuta.


title: Taistelulaiva Tirpitz

text: Tirpitz yritettiin tuhota seuraavilla operaatioilla:


title: Taistelulaiva Tirpitz

text: Tirpitz käytti suojanaan keinotekoista sumuverhoa, joka tehtiin sekoittamalla vettä ja klooririkkihappoa, joka on myrkyllistä. Laiva ei näkynyt sumun seasta. Myrkyllinen sumu vahingoitti myös vuonon ympäristön puiden vuosikasvua, mikä on todettu tutkimalla niiden vuosirenkaita.


title: Taistelulaiva Tirpitz

text: Hylyn osti vuonna 1945 norjalainen Hǿvdingin pelastusyhtiö, joka purki sen vähin erin. Aluksesta oli vielä 1960-luvun alussa osa jäljellä. Nykyisin paikalla on vain irrallista romua. Rannalla on muistomerkki sekä valtava vedestä täyttynyt kuoppa yhdestä Tallboy pommeista.


title: Taistelulaiva Tirpitz

text: Laivan ankkuripaikan läheisyydessä Alattionvuonossa sijaitsee Tirpitziä ja yleisesti Saksan armeijaa käsittelevä museo. Museon näyttely koostuu sodanaikaisista esineistä, valokuvista, kartoista sekä pienoismalleista. Museossa sijaitsee myös maailman suurin Tirpitz-pienoismalli. Museossa on vieraillut mm. Mihail Kalašnikov, joka on lahjoittanut museoon signeeratun AK-74 kiväärin.


title: Lukit

text: Lukit ("Opiliones", aikaisemmin "Phalangides") on hämähäkkieläimiin ("Arachnida") kuuluva lahko, josta tunnetaan toistaiseksi yli 6 400 lajia, joista Suomessa esiintyy 14. Lukit ovat täysin vaarattomia ihmisille. Yleisin ja tunnetuin on seinälukki ("Phalangium opilio"), joka tulee usein asuntoihin iltamyöhään. Niitä näkee usein valkoseinäisten rakennusten seinissä.


title: Lukit

text: Devonikaudelta, 410 miljoonan vuoden takaa on löydetty fossiilina lähes täysin nykyisenkaltaisia lukkeja, joten ryhmä lienee selvästi tätä vanhempi. Eräs Kiinasta löydetty, 145 miljoonaa vuotta vanha lukkifossiili, kuuluu vielä nykyisinkin elävään heimoon.


title: Lukit

text: Lukit ovat ryhmänä vaivattomia tunnistaa niiden pienestä ja melko pyöreästä vartalosta sekä kahdeksasta pitkästä ja usein hyvin ohuesta raajasta. Erotuksena tavallisiin hämähäkkeihin, lukkien etu- ja takaruumis ovat sulautuneet miltei täysin yhteen. Silmiä on ainoastaan kaksi kappaletta, ne ovat suuntautuneet sivuille ja sijaitsevat kohoumassa eläimen selkäpuolella. Silmät aistivat valon ja varjon vaihtelun, mutteivät muodosta varsinaista kuvaa ympäristöstä. Lukit elävätkin ensisijaisesti tuntoaistinsa varassa. Tätä tarkoitusta varten lukin toinen raajapari (edestä lukien) on muita pidempi ja eläin käyttää niitä pääasiassa ympäristön tunnusteluun. Myös suuosat ja vatsa eroavat rakenteeltaan hämähäkeistä. Lukeilla ei ole myrkkyrauhasia ja ne kykenevät nauttimaan kiinteitä ravintohiukkasia. Hengityseliminä toimii ilmaputkisto.


title: Lukit

text: Eläimen vartalossa on ozoporeiksi kutsuttuja rauhasia, joista se voi ahdistettuna erittää pahanhajuista eritettä.


title: Lukit

text: Lukkien raajat ovat yleensä eläimen kokoon verrattuna hyvin pitkät, joskin myös lyhytjalkaisia lajeja on. Muiden hämähäkkieläinten tapaan jalkoja on neljä paria eli yhteensä kahdeksan. Lukit irrottavat usein yhden jalkansa, jos tuntevat olonsa uhatuksi. Tällöin irronnut raaja jää maahan kouristelemaan ja kiinnittää uhkaajan mielenkiinnon.


title: Lukit

text: Lukit viihtyvät hämärissä ja kosteassa elinympäristössä lajirunsauden ollessa suurin maapallon sademetsäalueilla. Ne ovat elävän ravinnon saalistajana kömpelöitä ja saalistusstrategiana ravinnoksi kelpaavia pehmeäruumiisia selkärangattomia kohtaan on väijyminen. Muita ravinnonlähteitä ovat kasviravinto ja sienet, mutta tyypillisimmillään lukit ovat kuitenkin kuolleen eläinravinnon syöjiä. Myös eläinten ulosteet kelpaavat ravinnoksi. Toisin kuin hämähäkit, lukit sietävät toistensa seuraa ja joskus on mahdollista löytää jopa sadoista yksilöistä muodostuneita joukkoja. Lukeilla voi usein nähdä punkkeja loisina.


title: Lukit

text: Lukit elävät yleensä vain yhden vuoden ja muna on tavallisimmin talvehtiva vaihe. Jotkin lajit talvehtivat täysikasvuisina.


title: Lukit

text: Suomesta on tavattu 16 lukkilajia. Suomen lajiston uhanalaisarvioinnissa 2010 yksi laji jätettiin arvioimatta (NE) ja 11 lajia on luokiteltu elinvoimaisiksi (LC). Neljä lajia on tavattu ensimmäisen kerran vasta arvioinnin julkaisemisen jälkeen. Lisäksi ennen vuotta 2013 Suomen lajiluetteloon kuuluneet lajit "Leiobunum rupestre" ja "Platybunus bucephalus" ovat osoittautuneet virheellisiksi määrityksiksi, eikä kumpaakaan lajia nykytiedon mukaan ole tavattu Suomesta.


title: Best Friend of Charleston

text: Best Friend of Charleston oli vuonna 1830 Yhdysvalloissa rakennettu höyryveturi, jonka yleisesti katsotaan olleen ensimmäinen kokonaan Yhdysvalloissa valmistettu veturi. Se oli myös ensimmäinen höyrykattilan räjähdyksessä tuhoutunut veturi Yhdysvalloissa.


title: Best Friend of Charleston

text: "Best Friend of Charleston" rakennettiin West Pointin valimossa New Yorkin osavaltiossa 1830. Se purettiin osiin kuljetuksen ajaksi ja lähetettiin laivalla Charlestoniin Etelä-Carolinaan, jonne se saapui saman vuoden lokakuussa. Paikalliset kauppiaat, jotka kaipasivat laivaliikennettä nopeampaa ja luotettavampaa kuljetusmuotoa, nimesivät veturin epävirallisesti "Charlestonin parhaaksi ystäväksi".


title: Best Friend of Charleston

text: Veturi kulki ensimmäisen kerran omalla voimallaan joulupäivänä 1830, ja se asetettiin vetämään matkustajajunia kuuden mailin mittaisella radalla Charlestonissa. Tuohon aikaan veturin katsottiin olevan nopein mahdollinen kulkuneuvo, vaikka sen nopeus oli nykyaikaan verrattuna vaatimaton, vain noin 25–40 km/h. Junaa nopeampi kulkuneuvo oli vain hurjasti laukkaava hevonen.


title: Best Friend of Charleston

text: Pian aikataulunmukaisen liikenteen aloittamisen jälkeen veturi saavutti vähemmän kunniakkaan ensimmäisen sijan: 17. kesäkuuta 1831 veturin höyrykattila räjähti, ja tapaus oli ensimmäinen laatuaan Yhdysvalloissa. Räjähdyksessä loukkaantuivat veturinkuljettaja ja -lämmittäjä. Räjähdyksen aiheuttajaksi todettiin kiinnipakotettu varoventtiili: lämmittäjä oli kyllästynyt kuuntelemaan varoventtiilin vihellystä, joten hän oli sulkenut venttiilin kokonaan. Ilman varoventtiiliä höyrynpaine kattilassa kasvoi, kunnes paine ylitti kattilan kestokyvyn ja räjähti. Myöhemmin joitakin osia veturista käytettiin uuteen veturiin, joka nimettiin Phoenix-linnun mukaan.


title: Best Friend of Charleston

text: Nykyisin Charlestonissa on nähtävillä toimiva "Best Friend of Charlestonin" kaksoiskappale.


title: Billboard

text: Billboard on yhdysvaltalainen musiikkiteollisuuteen keskittynyt aikakauslehti. Lehti on tunnettu ylläpitämistään viikoittaisista suosituimpien singlejen ja albumien listoista.


title: Billboard

text: Billboard perustettiin vuonna 1894. Aluksi lehdessä käsiteltiin lähinnä sirkushuveja, mutta vähitellen painopiste alkoi siirtyä yhä enemmän musiikkiin. Muut aiheet poistettiinkin lehdestä 1950-luvulla. Ensimmäinen musiikkilista ilmestyi 20. heinäkuuta 1940. Billboardin suosituin lista, Hot 100, joka yhdistää levymyynnin ja radiosoiton, on ilmestynyt vuodesta 1958.


title: Billboard

text: Billboard on toimittanut myös radio-ohjelmaa, American Top 40, vuodesta 1970. Ohjelmassa soitetaan listan 40 korkeimmalla olevaa kappaletta käänteisessä järjestyksessä.


title: Billboard

text: Nykyisin Billboardissa käsitellään koko viihdeteollisuutta DVD:istä musiikin lataukseen Internetistä.


title: Billboard

text: Billboardin single-listat ottavat huomioon myydyt levyt sekä kappaleen radiosoiton. Vuodesta 1998 lähtien singleä ei ole tarvinnut julkaista virallisesti, vaan jos jotakin kappaletta soitetaan radiossa tarpeeksi, voi se nousta listalle. Vuonna 2005 listoja muutettiin niin, että se ottaa nykyisin huomioon myös Internet-musiikkikauppojen, kuten iTunesin myymät kappaleet.


title: Billboard

text: Billboardin listoja ovat:


title: Rusit

text: Rusit eli russit olivat viikinkejä, jotka liikkuivat, osittain asuivatkin ja harjoittivat kauppaa muinaisella Venäjällä. He kulkivat jokia myöten ryöstäen ja verottaen paikallista väestöä alavirtaan. Vähitellen viikingit alkoivat asettua paikoilleen ja solmia avioliittoja slaavien kanssa. Sopeutuminen onnistui niin hyvin että myöhemmin hallitseva eliitti omaksui myös slaavilaisen kielen itselleen.


title: Rusit

text: Arkeologiset löydöt todistavat, että skandinaaveja liikkui Laatokan ympäristössä 700-luvun lopulta lähtien. Varjagit perustivat Aldeigjuborgin eli Laatokanlinnan 753. Sen synty on ajoitettu vuoteen 753 dendrokronologian avulla. Kaupungissa asui alkuvaiheessa ainakin skandinaaveja ja itämerensuomalaisia, viimeistään 900-luvulla myös slaaveja. Kaupunki sijaitsi Laatokkaan laskevan Olhavanjoen varrella, jota pitkin kauppa-alukset ja soturijoukkiot matkasivat Itämereltä kohti Konstantinopolia tai Volgalle. Laatokanlinnaan asti pääsi suurilla merien ylityksiin sopivilla viikinkilaivoilla ja ylös jokea pienemmillä jokiveneillä.


title: Rusit

text: "Nestorin kronikan" mukaan alueen slaavilaiset ja suomalais-ugrilaiset heimot lopettivat veron maksun varjageille ja perustivat itsehallinnon. Ajauduttuaan keskinäisiin kahakoihin he kuitenkin päättivät vuonna 862 lähettää valtuuskunnan varjagien eli russien maalle hakemaan itselleen ruhtinasta, joka hallitsisi heitä ja tuomitsisi lakien mukaan. He valitsivat hallitsijoikseen kolme varjagiveljestä: Rurikin (skand. Hrörek), Sineuksen ja Truvorin sukuineen. Rurik ryhtyi hallitsemaan Novgorodia, Truvor Izborskia ja Sineus Belozerskia (Valkeajärvi (Vologdan alue). Varsin pian kaksi veljeksistä kuoli, ja jäljelle jäi Rurik koko Novgorodin hallitsijaksi. Näiden kolmen varjagin mukaan maa nimettiin Russkaja zemljaksi eli Rusien maaksi. Rurik ryhtyi jakamaan miehilleen kaupunkeja: yhdelle Polotskin, toiselle Rostovin ja kolmannelle Belozerskin.


title: Rusit

text:
Nestorin kronikka mainitsee Novgorodin ensimmäisen kerran vuoden 859 yhteydessä, joskin arkeologisten tutkimusten mukaan kaupunki on satakunta vuotta nuorempi. Tämän vuoksi onkin todennäköisempää, että nimenomaan Rurikinlinna oli ensin ja vasta sitten Novgorod (Uusilinna). Rurik rakennutti Rurikinlinnan ilmeisesti Laatokanlinnan (Aldeigjuborg) palon jälkeen 860-luvulla.
Rurikin kuoltua hänen sukulaisensa Oleg (skand. Helgi) liitti Novgorodin Kiovan Rusin valtakuntaan ja siirsi pääkaupungin sinne.


title: Rusit

text: Vallitseva käsitys on, että rusit olivat enimmäkseen lähtöisin nykyisestä Ruotsista. Heidän nimensä palautuu ilmeisesti itämerensuomalaiseen väännökseen Uplannin rannikolla sijaitsevan Roslagenin alueen nimestä. Ruotsit-nimi omaksuttiin rautakauden kuluessa itämerensuomalaisiin kieliin tarkoittamaan ruotsalaisia merenkulkijoita. Tämän jälkeen ruotsi-nimitys levisi itäslaavilaisiin murteisiin muodossa "rusj", ja rusit alkoivat itsekin käyttää sitä itsestään. Vähitellen rusit slaavilaistuivat ja jättivät nimensä perintönä "Rossija"-maalle eli Venäjälle. Tämä teoria on ensimmäistä kertaa esitetty jo 1870-luvulla, ja useimmat kielitieteilijät pitävät sitä edelleen uskottavimpana selityksenä rusit-nimet alkuperästä.


title: Rusit

text: Neuvostoliitossa ja sittemmin Venäjällä on usein asetettu kyseenalaiseksi joko rusien läntinen alkuperä tai heidän vaikutuksensa Venäjän historiaan (ns. antinormanistinen koulukunta). Venäläiset tutkijat ovat vuosikymmenien kuluessa esittäneet rusit-nimestä ja rusien alkuperästä useita vaihtoehtoisia teorioita, joita läntinen tutkimus ei kuitenkaan pidä realistisina. Näistä useimmiten esitetty on väite, jonka mukaan rusit olivat slaaveja Itämeren länsi- tai eteläpuolelta.


title: Rusit

text: Nykyisin venäläinen tutkimus ei useimmiten enää kiistä skandinaavista vaikutusta, ja vastaavasti skandinaavinen tutkimus korostaa slaavilaisen kulttuurin vaikutusta ruseihin.


title: Rusit

text: 1700-luvulla eläneen Vasili Tatištševin mukaan rusit tulivat Suomen alueelta ja olivat suomensukuisia. Tietonsa Tatištšev perusti sittemmin kadonneeseen Joakimin kronikkaan. Myös Katariina II tuli omissa historiallisissa tutkimuksissaan samaan lopputulokseen. Tämä suomalaisteoria unohtui 1800-luvun kuluessa.


title: Rusit

text: Viktor Paranin on esittänyt että rusien "kotimaa" olisi ollut Karjalankannas ja rusit itämerensuomalaisia. Håkon Stang Oslon yliopistosta arvelee tutkimuksessaan Naming of Russia (s. 274) nimen rusi juontuvan itämerensuomen sanasta ruskea, joka tarkoittaa punaista väriä itäisemmissä sukulaiskielissä (vrt. suomen aamurusko yms). Teoriaa tukee Laatokanlinnan ja Novgorodin yläluokassa vaikuttaneet karjalaiset ja suomalaiset ylimykset joiden tapana oli pukeutua punaiseen, purppuraan eli ruskiaan (rossia). Karjalan alueen sekä Käkisalmen vanha nimi tuleekin "korelasta" mikä on muunnos kalevasta, kalevanpojista. Kaleva tarkoittaa karjalan ja Kainuun alueen kielillä punaista.Wladyslaw Duczko: "Viking Rus". Brill Publishing: Boston-Leiden 2004.


title: Kirk Alyn

text: Kirk Alyn (oik. John Feggo jr. (8. lokakuuta 1910, Wharton, New Jersey – 14. maaliskuuta 1999, Woodlands, Texas) oli yhdysvaltalainen näyttelijä. Aloitti uransa Broadwaylla kuoropoikana ja viihdyttäjänä vaudevillessä. Näytteli elämänsä aikana lähes 50:ssä elokuvassa ja useissa tv-sarjoissa.


title: Kirk Alyn

text: Hänet muistetaan kuitenkin parhaiten valkokankaan ensimmäisenä Teräsmiehenä; Alyn näytteli Krypton -planeetalta tullutta outoa vierasta sarjassa ""The adventures of Superman", 1948" ja elokuvassa ""Atom Man vs. Superman", 1950".


title: Barnabas

text: Barnabas, alkujaan Josef ("Apostolien teoissa" myös Justus), oli leeviläinen ja apostoli Paavalin työtoveri. Myös häntä kutsutaan apostoliksi. Barnabas toimi Jerusalemin alkuseurakunnassa ja seurasi Paavalia tämän lähetysmatkoilla.


title: Barnabas

text: Barnabas oli kotoisin Kyproksen saarelta Salamiin kaupungista. Häntä pidetään Kyproksen kirkon perustajana ja saaren suojeluspyhänä. Perimätiedon mukaan Barnabas kivitettiin kuoliaaksi Salamiissa vuonna 75, ja hänet haudattiin kaupungin lähelle paikalle, jossa nykyisin sijaitsee Apostoli Barnabaan luostari. Hauta löydettiin vuonna 477, jonka jälkeen paikalle rakennettiin luostari.


title: Voshod 2

text: Voshod 2 oli Neuvostoliiton toinen useamman kosmonautin lento (18. maaliskuuta 1965). Kosmonautit Aleksei Leonov ja Pavel Beljajev kiersivät maapalloa 173 ja 295 kilometrin korkeudessa. Aleksei Leonov suoritti ensimmäisenä ihmisenä maailmassa sensaatiomaisen avaruuskävelyn. Hän oli ulkona noin viisi metriä avaruusaluksesta 12 minuutin ajan. Avaruuskävely oli päättyä katastrofiin, kun Leonovin avaruuspuku oli avaruuskävelyn aikana tyhjiössä paisunut, ja tämän vuoksi aluksen luukun uudelleen sulkeminen oli liki mahdotonta. Vastoin turvamääräyksiä Lenov päästi puvustaan ilmaa ulos niin että avaruuspuku mahtui sisään. Avaruuskävely piti alun perin suorittaa Vostok 11 -lennolla, mutta se peruuntui. Voshod-kapseli oli muunneltu versio Vostok-avaruuskapselista. Lento kesti noin 26 tuntia.


title: Ruijan Kaiku

text: Ruijan Kaiku on lehti, joka ilmestyy noin kerran kuussa suomeksi, kveeniksi ja norjaksi Tromssassa. Lehti perustettiin vuonna 1995, ja sen päätoimittajana on alusta lähtien toiminut Liisa Koivulehto.


title: Anita Pallenberg

text: Anita Pallenberg (s. 25. tammikuuta 1944 Rooma – 13. kesäkuuta 2017) oli italialaissyntyinen malli, näyttelijä ja muotisuunnittelija.


title: Anita Pallenberg

text: Pallenberg seurusteli kahden The Rolling Stones -yhtyeen jäsenen kanssa. Pallenberg tapasi kitaristi Brian Jonesin yhtyeen Euroopan kiertueen Münchenin-konsertissa Zirkus Krone-Baussa 14. syyskuuta 1965 ja muutti Lontooseen asumaan Jonesin kanssa. Heidän suhteensa oli kuitenkin myrskyisä ja lopulta huumeiden astuessa kuvaan myös väkivaltainen. Rolling Stonesin kitaristi Keith Richardsin on sanottu pelastaneen Pallenbergin Jonesin kynsistä. Heistä tuli tiivis pari vuonna 1967, jolloin Richards ja Pallenberg pakenivat yhtyeen yhteiseltä lomamatkalta Marokosta jättäen Jonesin lomailemaan yksin. Pallenbergilla on huhuttu olleen syrjähyppy Rolling Stonesin laulaja Mick Jaggerin kanssa elokuvan "Performance" (1970) kuvauksien aikana, jossa kumpikin näytteli. Pallenberg itse on sanonut tapahtuneen "menevän metodinäyttelemisen piikkiin". Pallenberg ja Richards saivat kolme lasta: Marlonin (s. 10.8.1969), Angelan (aik. Dandelion) (s. 17.4.1972) ja Taran (s. 26.3.1976), joka syntyi heikkokuntoisena ja kuoli 6.6.1976. Pallenbergin ja Richardsin suhde päättyi vuonna 1979. Pallenberg on kertonut Scott Cantrellin tapauksen olleen "viimeinen pisara" heidän suhteessaan. 17-vuotias Scott Cantrell ampui itseään kuolettavasti päähän 20.7.1979 Richardsin asunnossa New Yorkin Lewisborossa "pelatessaan" Richardsin aseella venäläistä rulettia. Pallenberg oli paikalla, mutta hänet todettiin myöhemmin syyttömäksi tapahtuneeseen.


title: Anita Pallenberg

text: Pallenbergilla oli musiikin maailmassa voimakkaan naisen imago. Hänhän oli aikanaan tekemisissä rock-musiikin "pahojen poikien" kanssa. Pallenbergia on myös kutsuttu kuudenneksi Rolling Stonesin jäseneksi, "Sixth Stone". Hän aiheutti vuonna 1966 kohua poseeratessaan Brian Jonesin kanssa kuvassa, jossa Brian oli pukeutunut natsiunivormuun. Hänen ja Brianin asunto oli svengaavan Lontoon keskuksia, jossa pariskunnan ystävät, kuten muut Rolling Stonesin jäsenet ja Marianne Faithfull, kokoontuivat viettämään aikaansa musiikin ja erilaisten psykedeelisten huumeiden parissa. Pallenberg oli myös tunnettu näyttävästä pukeutumisestaan ja koruistaan. Lisäksi hän oli vastuussa miesystäviensä puvustamisesta, ja Keith Richardsin nykyään jo legendaariseksi noussut merirosvotyyli on pitkälti Pallenbergin luomus. Samoja vaatteita ja asusteita on vaihdellen eri kuvissa sekä Pallenbergin että miesystävien päällä.


title: Anita Pallenberg

text: Eron jälkeen Pallenberg opiskeli vaatesuunnittelua ja vesivärimaalausta. Hänellä oli asunto Lontoon Chelseassa, ja hän vietti aikaansa niin New Yorkissa kuin Euroopassakin. Hän liikkui toisinaan esimerkiksi Kate Mossin seurassa. Hänellä oli pieni talo Italiassa Rooman eteläpuolella, ja hän oli harrasti kotitarveviljelyä siirtolapuutarhapalstalla Chiswickssä.Pallenberg vieraili brittiläisessä komediasarjassa "Todella upeeta", jossa hän esitti pirun kaltaista hahmoa, ja Marianne Faithfull puolestaan toimi enkelin osassa, leikitellen vanhalla käsityksellä siitä, että Pallenberg oli "paha" tyttö ja Marianne "hyvä", kuten monissa Rolling Stones -anekdooteissa väitetään.


title: Hevikaraoke

text: Hevikaraoke on perinteisestä karaokesta jalostettu genrekaraoke, joka keskittyy nimensä mukaisesti hevimusiikkiin.


title: Hevikaraoke

text: Ennen suomalaisen Hevikaraoken syntyä raskaampaan musiikkiin painottuvaa karaokea on harrastettu ainakin Saksassa, Ruotsissa ja Yhdysvalloissa. Suomeen idea rantautui vuonna 2004, jolloin helsinkiläisessä "Corner Barissa" alettiin järjestää säännöllisesti nimenomaan hevimusiikkiin keskittyvää karaokea. Hevikaraoken laululistoilla on tarjolla vain heviä tai raskasta rockia ulottuen 1960-luvun rock-klassikoista tämän päivän metallihitteihin. Hevikaraokessa tunnelmaa nostattavat savukoneet, ja kiertueilla sekä festivaaleilla mukana on myös keikkamaista tunnelmaa luova valoshow. Suuri osa esiintyjistä suhtautuu intohimoisesti esittämäänsä musiikkiin, ja esiintymisellä on yleensä merkittävämpi osa kuin perinteisessä karaokessa.


title: Hevikaraoke

text: Suomessa järjestettiin aktiivisesti Hevikaraokea 2000-luvulla Oulussa (Hevimesta), Helsingissä (Hevimesta Hellsinki ja Corner Bar), Hämeenlinnassa (RockTown), Turussa (Rokkibaari), Kouvolassa (Rytmi-Katti), Korialla (Kuja-Kolli), Porvoossa (Walter's Pub) ja Keravalla (Panama Jack). Ravintoloiden lisäksi hevikaraokea järjestettiin muun muassa Ruisrock-festivaaleilla, Ankkarock-festivaaleilla ja Finnish Metal Expo -tapahtumassa. Vuoden 2006 jälkeen eri paikkakuntien ravintolat kuitenkin lopettivat toimintansa tai muuttivat teemansa erilaiseksi, jolloin hevikaraoke poistui vuosien kuluessa eri pubien, baarien, yökerhojen ja festivaalien tapahtumalistoilta.


title: Hevikaraoke

text:
2010-luvulla virallista hevikaraoketapahtumaa on järjestetty muun muassa Helsingin Painobaarissa ja kerran viikossa Oulun Hevimestassa.
28.5.2010 julkaistiin DVD-kokoelma "Heavykaraoke: Hits of Nightwish". Tämä julkaisu on toistaiseksi viimeisin hevikaraoken myyntituote.
Jonkin ajan kuluttua julkaisun jälkeen hevikaraoken kotisivut suljettiin.


title: Hevikaraoke

text: 13.5.2015 alkaen Hevikaraoke jatkuu jälleen säännöllisesti Helsingissä Bar Bäkkärillä brändillä "Hevikaraoke Helsinki". Myös hevikaraoken kotisivut avattiin uudistettuina, tosin ilman sisältöä.


title: Hevikaraoke

text: Perinteisten ulkomaisten valmistajien lisäksi myös Suomessa on julkaistu karaokeversioita hevikappaleista. Näitä on muun muassa DVD-kokoelmissa "Hevikaraoke vol. 1–4", "Heavy Karaoke vol. 601–604" ja 2 kpl "Metallikaraoke" ja tietokonejärjestelmässä "KSF Player 3000 Rock and Heavy".


title: Värähtelypiiri

text: Värähtelypiiri eli virityspiiri on elektroniikassa ja radiotekniikassa kytkentä, jolla on taipumus värähdellä sille ominaisella resonanssitaajuudella. Värähtelypiirejä käytetään esimerkiksi oskillaattoreissa ja radiovastaanottimien virityspiireinä.


title: Värähtelypiiri

text: Värähtelypiirissä on rinnan- tai sarjaankytkettyinä kela ja kondensaattori, joiden reaktanssit tai suskeptanssit kumoavat toisensa resonanssitaajuudella. Piirin häviöitä, esimerkiksi kelan johtimen resistanssia, kuvataan vastuksella "R".


title: Värähtelypiiri

text: Yleisesti vähähäviöisen värähtelypiirin resonanssitaajuus "f" hertseinä voidaan laskea seuraavasta kaavasta:


title: Värähtelypiiri

text: missä "L" on kelan induktanssi ja "C" on kondensaattorin kapasitanssi.


title: Värähtelypiiri

text: Sama yhtälö voidaan ilmaista myös kulmataajuutena (rad/s):


title: Värähtelypiiri

text: Resonanssi tarkoittaa sähköisessä värähtelypiirissä tilannetta, jossa piirin yli mitatun jännitteen ja piiriin syötetyn virran välinen vaihe-ero on nolla.


title: Värähtelypiiri

text: Sarjaresonanssi RLC-virtapiirissä tapahtuu jos formula_3.


title: Värähtelypiiri

text: Silloin formula_4.


title: Värähtelypiiri

text:
Tässä tilanteessa kokonaisreaktanssi on 0 ja virta formula_5 saavuttaa maksimiarvonsa piirissä.
Piirin resonanssitaajuus formula_6


title: Värähtelypiiri

text: Kelaan ja kondensaattoriin vaikuttavat jännitteet saattavat nousta vaarallisen suuriksi, jos virtaa rajoittavan vastuksen resistanssi on pieni.


title: Värähtelypiiri

text: Rinnakkaisresonanssi RLC-piirissä tapahtuu, kun


Värähtelypiiri


title: Värähtelypiiri

text: Virta "I" on tällöin minimiarvossaan formula_8.


title: Värähtelypiiri

text: Piirin resonanssitaajuus formula_9.


title: Vääpeli Körmy – taisteluni

text: Vääpeli Körmy – taisteluni on Ere Kokkosen kirjoittama ja ohjaama vuonna 1994 valmistunut sotilasfarssi. Elokuva on "Vääpeli Körmy" -sarjan neljäs elokuva. Elokuva on esitetty kuusiosaisena minisarjana Yle TV2 -kanavalla vuosina 1996, 1999 ja 2001 sekä uusintana pääsiäisenä 2010.


title: Vääpeli Körmy – taisteluni

text: Elokuvan ensi-illan vanavedessä jaettiin jokavuotiseksi kaavailtu Körmy-palkinto, jonka ensimmäisenä sai valtioneuvos Johannes Virolainen.


title: Vääpeli Körmy – taisteluni

text: Elokuva sai vuonna 1994 Suomen Elokuvasäätiön tuotantotukea ja se menestyi teattereissa keräten yli 50 000 katsojaa. Arja Koriseva esittää elokuvassa useita kokonaisia kappaleita. Elokuvan musiikista vastaa Olli Ahvenlahti, jolla myös pieni rooli elokuvassa.


title: Vääpeli Körmy – taisteluni

text: Koko Suomen armeija on lomautettu, lukuun ottamatta Räyhänrannan sissikomppaniaa, jonka joku pääesikunnassa lienee unohtanut. Kansainvälisen politiikan kiemuroiden vuoksi Suomi onkin yhtäkkiä sotatilassa ja yhden ainoan komppanian voimin. Tämäkin komppania koostuu naisista, muutamasta alikersantista ja epätoivoisesti ylennystä odottelevista upseereista. Mutta onneksi vastassa on vain Ruotsi.


title: Engelmanninkuusi

text: Engelmanninkuusi ("Picea engelmannii") on havupuu, joka esiintyy luonnonvaraisena Pohjois-Amerikan länsiosissa.


title: Engelmanninkuusi

text: Lajin esiintymisalue ulottuu Brittiläisen Kolumbian keskiosista ja Lounais-Albertasta aina Pohjois-Kaliforniaan ja lounaiseen Arizonaan ja New Mexicoon. Pohjois-Meksikossa on myös kaksi erillistä esiintymisaluetta. Laji kasvaa korkealla vuoristossa (900–3 450 m), monilla alueilla puurajalle saakka, esiintymisalueen luoteisosissa joskus alempana.


title: Engelmanninkuusi

text: Engelmanninkuusi kasvaa yleensä 25–40 metrin pituiseksi, parhaimmillaan 65 metriä ja rungonpaksuudeltaan 1,5-metriseksi. Kaarna on ohut ja suomumainen ja hilseilee pois pyöreinä paloina, jotka ovat halkaisijaltaan 5–10 cm. Latvusto on nuorena kapea. Vuosiversot ovat ruskean-oranssinkeltaisia, tiheästi untuvakarvaisia. Neulaset ovat 15–30 mm pitkiä, pehmeitä, päältä sinivihreitä ja alapuolelta sinivalkoisia.


title: Engelmanninkuusi

text: Kävyt ovat riippuvia, kapeita, 4–8 cm pitkiä ja sulkeutuneina 1,5 cm leveitä, avautuneina 3 cm leveitä. Niissä on ohuet, taipuisat suomut, jotka ovat 15–20 mm pitkät ja reunoiltaan aaltomaiset. Kävyt ovat punaruskeita, täysin kehittyneinä 4–7 kuukautta pölyttymisen jälkeen vaaleanruskeita. Siemenet ovat mustia, 2–3 mm pitkiä, ja niissä on 5–8 mm pitkä kapea vaaleanruskea siipi.


title: Engelmanninkuusi

text: Engelmanninkuusesta esiintyy kaksi alalajia. Toiset tutkijat pitävät niitä muunnoksina, toiset omina lajeinaan.


title: Engelmanninkuusi

text: Engelmanninkuusi risteytyy helposti lähisukulaisen valkokuusen ("Picea glauca") kanssa Kalliovuorten pohjois- ja itäosissa ja jonkin verran sitkankuusen ("Picea sitchensis") kanssa Kaskadien vuoriston länsiosissa.


title: Engelmanninkuusi

text: Engelmanninkuusta käytetään Pohjois-Amerikassa paperinvalmistukseen ja rakennuspuuksi. Hitaasti korkealla vuoristossa kasvaneita puita käytetään akustisten kitaroiden valmistukseen. Sitä käytetään myös jonkin verran joulukuusina. Suomessa engelmanninkuusta käytetään jonkin verran koristepuuna, sillä se menestyy Etelä- ja Keski-Suomessa.


title: Ceratosaurus

text: Ceratosaurus (nimen merkitys: ”sarvekas lisko”) on sukupuuttoon kuollut petodinosaurussuku, joka eli jurakaudella noin 155–145 miljoonaa vuotta sitten Pohjois-Amerikassa. Sillä oli suuri sarvi kuonon päällä, ja pari pienempää sarvea silmien päällä. "Ceratosaurus" oli ainutlaatuinen teropodi, sillä oli panssari, joka koostui pienistä luunystyistä keskellä sen selkää. Se oli 5–6 metriä pitkä ja painoi 500–1000 kiloa. Muiden keratosaurien tavoin se liikkui kahdella takajalallaan. Tunnusomaista oli voimakkaat leuat ja terävät ja käyrät hampaat. Lyhyissä eturaajoissa oli neljä vahvakyntistä sormea ja pitkissä takaraajoissa kolme kynnellistä varvasta.


title: Grilli

text: Grilli on paahdin, jossa korkea lämpö nopeasti kypsentää ruoan, tavallisesti ilman rasvaa. Grillissä ruoka kypsennetään paistoritilällä, jossa liika rasva tippuu pois. Paahdettaessa käytetään säteilylämpöä, mutta pariloitaessa ruoka kypsytetään parilan kuumalla pinnalla.


title: Grilli

text: Puugrillissä käytetään polttoaineena pääasiallisesti teollisesti puusta valmistettuja puuhiiliä. Valmiiksi pakatut grillihiilet ovat sellaisenaan käyttövalmiita ja tuottavat nopeasti tasalaatuisen ja korkealämpöisen hiilloksen.


title: Grilli

text: Puugrilli on tavallisesti ohuesta metallilevystä valmistettu avonainen tulisija ilman varsinaista arinaa. Palamistapahtumaa ohjataan grillin pohjassa olevalla ilmakanavalla. Polttoaineena puuhiilien lisäksi on hätätilanteessa mahdollista käyttää myös muuta kuivaa puupolttoainetta kuten puupellettejä.


title: Grilli

text: Käytettäessä tavallista nuotiopaikkaa, arinalla tai ilman, grillaamiseen polttoaineeksi kelpaavat tavalliset puuhalot siinä missä grillihiiletkin. Haittapuolena käytettäessä puuhalkoja verrattuna puugrilliin on hiilloksen hitaampi valmistuminen grillausta varten.


title: Grilli

text: Haluttaessa nopeuttaa hiilloksen syntymistä on mahdollista käyttää sytytysnestettä hiilten tai puun sytyttämisessä.


title: Grilli

text: Avonaisen metallista valmistetun grillin kehittyneempi versio on pallogrilli, jossa grillin paistoritilän yläpuolella on metallinen paistokansi. Tämä suojaa grilliä niin tuulelta kuin myös sateelta ja nopeuttaa itse grillaustapahtumaa säilyttäen lämmön grillin sisällä.


title: Grilli

text: Kaasugrillin polttoaineena on tavallisimmin nestekaasu. Kaasuverkon piirissä olevat ravintoloiden kaasugrillit voivat käyttää myös maakaasua.


title: Grilli

text: Kaasugrillissä nestekaasuliekki kuumentaa grillattavaa kappaletta koko grillaustapahtuman ajan. Toimintaperiaatteensa vuoksi kaasugrilli on heti valmis grillaukseen. Käytettäessä laavakiviä tai paistoparilaa on odotettava niiden kuumenemista ennen paistamisen aloittamista.


title: Grilli

text: Kaasugrilli on suhteellisen kevyt myös kuljetettavaksi. Se mahdollistaa ruoan valmistuksen sielläkin missä tulen teko tai sähkön saanti ei ole mahdollista kuten sähköistämättömissä mökeissä.


title: Grilli

text: Sähkögrillissä ei tapahdu palamista vaan grillauksen yhteydessä tarvittava lämpö muodostetaan sähkövastuksilla. Sähkögrilli muodostaa grillauksessa tarvittavan kuumuuden punaisina hehkuvien sähkövastusten avulla. Sähkögrilli muistuttaakin sähköhellassa käytettyjä grillausvastusten toimintaperiaatetta, mutta muistuttaa ulkoisesti kaasugrilliä.


title: Grilli

text: Sähkögrilli on saanut suosion niiden grillaajien keskuudessa, jotka eivät voi käyttää grillissään palavia materiaaleja tai mukavuussyistä pitäytyvät varsin huolettomassa ja helppokäyttöisessä sähkögrillissä. Sähkögrillin heikkoina puolina voidaan pitää heikompaa grillaustehoa ja sen vaatimaa sähköverkon läheistä saatavuutta.


title: Grilli

text: Grilliin sopivia grillattavia elintarvikkeita ovat makkarat (erityisesti grillimakkarat), grillipihvit, broileri, liha, kala, kasvikset sekä hedelmät (erityisesti ananas).


title: Xanadu-projekti

text: Xanadu-projekti on 1960-luvulla määritelty toisiinsa kytkeytyvien elektronisten dokumenttien eli hypertekstin mallinnus. Sitä pidetään World Wide Webin innoittajana. Xanadun isä on Ted Nelson. Xanadu ei toteutunut koskaan siinä muodossa kuin se suunniteltiin, joskin siitä on olemassa osittainen toteutus nimeltään Udanax. Samoin monia Xanadun kehittyneitä ideoita, kuten transkluusio ja kaksisuuntainen linkkien eheyden varmistaminen, on toteutettu muissa hypertekstijärjestelmissä; esimerkiksi erilaiset wikisovellukset ja sisällönhallintajärjestelmät toteuttavat nämä ominaisuudet.


title: Xanadu-projekti

text: Xanadu sai nimensä Kublai-kaanin kesäpääkaupungin Xanadun mukaan.


title: Kuoleskelemus

text: Kuoleskelemus tarkoitti vanhassa kielessä halvausta ja kaatumatautia, ja ehkä joitakin muitakin sairaalloisia tiloja ja kohtauksia. Kaatumatauti käsitettiin jonkinlaiseksi väliaikaiseksi kuolemaksi, halvaus taas osittaiseksi kuolemaksi. Kuoleskelemukseen liittyi mahdollisesti sielun tai erään sielun osan itsen poistuminen ruumiista. Kaatumatautikohtaus eli kuoleskelemus päättyi, kun sielu palasi ruumiiseen.


title: Huovi

text: Huovi tarkoitti Ruotsin vallan aikana sotilasta tai ratsumiestä, varsinkin haarniskoitua ratsumiestä. Sana on vääntymä vanhasta ruotsin kielen sanasta "hofman", hovimies. Myös ylimyksen henkivartijoita kutsuttiin huoveiksi. Vaikka monet huovit olivat suomalaisia, näiden ja suomalaisen maatalousväestön välit olivat usein huonot.


title: Huovi

text: Huovit majailivat talonpoikien järjestämissä linnaleireissä, joissa talonpojat kuninkaan määräyksen mukaan ruokkivat huoveja. Talonpojille tämä oli suuri rasitus suurien verojen lisäksi ja talonpoikaistaloissa nähtiin usein nälkää.


title: Jet Star

text: Jet Star on edesmenneen saksalaisen Anton Schwarzkopfin suunnittelema liikuteltava teräksinen vuoristorata, jonka valmistus aloitettiin 1968. Jet Starin korkeus on 13,50 metriä, pituus 538 metriä ja sen vaatiman alueen koko 44 × 27 metriä.


title: Jet Star

text:
Tampereen Särkänniemessä toiminut Jet Star oli viimeinen valmistettu ensimmäisen mallin Jet Star. Se rakennettiin tehtaan varastoon jäljelle jääneistä varaosista. Särkänniemen Jet Star otettiin käyttöön vuoden 1980 heinäkuussa. Alun alkaen radan olisi pitänyt olla käytössä jo äitienpäivänä, mutta merenkulkulakko viivästytti laitteen saapumista Suomeen parilla kuukaudella. Jet Star maksoi kaikkineen 2,7 miljoonaa markkaa. Särkänniemen Jet Star oli 80-luvulla väritykseltään sinivalkoinen. Rata purettiin kauden 1988 jälkeen ja maalattiin kautta 1989 varten punamustan väriseksi. Samana vuonna Särkänniemi täytti 20 vuotta. Vuonna 2008 vaunut uusittiin ja niihin tehtiin turvapuomit. Aiemmin matkustajien kyydissäpysymisestä huolehti keskipakoisvoima. Samalla vaunujen kapasiteetti laski neljästä hengestä kolmeen.
Jet Star reistaili kesällä 2012 kunnes hajosi heinäkuun lopulla 2012 ja oli poissa käytöstä koko loppukauden. 8.4.2013 Jet Starin purkutyöt aloitettiin ja vain pari päivää myöhemmin oli rata purettu kokonaan. Näin päättyi Särkänniemen vanhimman vuoristoradan pitkä 32-vuotinen taival.